title: Jokerien historia

text: Divisioonakausien aikana seurassa ilmeni suuria rahoitusvaikeuksia. Jo keväällä 1989 Jokerien johto oli aloittanut osakeannin, jonka avulla seuran fanit pääsivät tukemaan seuraa. Se tuotti seuran hyväksi kaksi miljoonaa markkaa. Vuonna 1990 joukkueen kulisseissa käytiin kovaa valtapeliä, jossa erilaiset henkilöryhmittymät taistelivat omien ideologioidensa puolesta. Keväällä valmentaja Kari Mäkisestä tehtiin toimitusjohtaja-valmentaja. Hän huomasi kirjanpidosta puuttuvan kuitteja, ja lisäksi kausikorttien tilityksissä oli epäselvyyksiä. Lopulta paljastui, että Jokeri-Hockey Oy:lle oli kahden tilikauden aikana kertynyt tappiota 5,6 miljoonaa markkaa. Jokerit ajautui selvitystilaan, seura joutui korottamaan osakepääomaansa ja pelaajien palkanmaksu myöhästyi. Seurasi lukuisia ristiriitoja. Kummola halusi, että toimitusjohtaja-valmentaja Kari Mäkinen jatkaa ainoastaan toimitusjohtajana, mutta Mäkinen itse halusi vain valmentaa.


title: Jokerien historia

text: Elokuussa 1990 kilpapurjehtijana kuuluisuutta niittänyt Harry ”Hjallis” Harkimo osti itselleen Moro Oy:ltä kuusi prosenttia Jokerien osakkeista. Kummola oli huomannut Harkimon kyvyt ja tuki tätä voimakkaasti. Kummolan ja Harkimon sopimuksen mukaan Harkimosta olisi tullut yhtiön seuraava puheenjohtaja, mutta 19. joulukuuta 1990 puheenjohtajaksi valittiin Jorma Saarikivi. Lopulta Jokerit oli jälleen matkalla kohti selvitystilaa, joka kuitenkin vältettiin Kummolan esityksestä. Uuteen hallitukseen valittiin puheenjohtaja Saarikiven lisäksi Harry Harkimo, Aarre Lepistö, Kari Mäkinen, Taito Tuunanen ja Kalervo Kummola.


title: Jokerien historia

text: Kausi 1990–1991 alkoi Jokereilta heikosti ja valmentaja Kari Mäkinen erotettiin marraskuussa joukkueen ollessa viimeisenä. Tilalle tuli Boris Maiorov, jonka kanssa neuvoteltiin Helsingin rautatieasemalla juuri ennen tämän Moskovan junan lähtöä. Maiorov palasi Suomeen 15. marraskuuta ja ryhtyi Jokerien uudeksi päävalmentajaksi. Jokerien kurssi kääntyi ja joukkue sijoittui sarjassa lopulta yhdeksänneksi.


title: Jokerien historia

text: Vuoden 1991 alussa seura oli periaatteessa konkurssikypsä, eikä kukaan enää näyttänyt suostuvan satsaamaan joukkueeseen enempää rahaa. Lisäksi talouslama kolkutteli jo ovelle.Mennander & Mennander 2004, s. 233.


title: Jokerien historia

text: Harry Harkimo osti itselleen Taito Tuunasen osakkeet helmikuun lopulla 1991, minkä jälkeen hän omisti ystävänsä Henrik de la Chapellen kanssa 74 prosenttia Jokeri-Hockey Oy:stä. Jokereilla oli tuolloin velkaa kuusi miljoonaa markkaa. Harkimolla oli kokemusta urheilumarkkinoinnista ja selvät suunnitelmat Jokerien nostamiseksi kannattavaksi liikeyritykseksi. Nuoresta Jokeri-kasvatista Teemu Selänteestä tehtiin mediasuunnitelma ja tuote. Lisäksi pelaajia vietiin mukaan yritystilaisuuksiin, ja kentällisiä ja yksittäisiä pelaajia alettiin myydä yrityksille. Harkimo toimi hyvin ennakkoluulottomasti, sillä tämänkaltainen toiminta oli uutta Suomessa. Mallin ja vaikutteet työskentelylleen hän sai NHL:stä. Aluksi Harkimo aiheutti monessa seuran fanissa vastustusta. Hän oli tunnettu naapuriseura HIFK:n kannattaja, joka oli muun muassa julkisesti pitänyt seuran pelipaitaa yllä purjehtiessaan.Mennander 1997, s. 33. Myöskään Harkimon suomenruotsalaisuus ei miellyttänyt kaikkia Jokeri-kannattajia.Mennander 1997, s. 40.


title: Jokerien historia

text: Harkimon satsaukset tuottivat tulosta heti ensimmäisellä kaudella 1991–1992. Jokerit sijoittui runkosarjassa toiseksi, pisteen päähän JyP HT:stä. Välierissä Jokerit pudotti Ässät pronssiotteluun voitoin 3–2. Finaalissa Jokerit kohtasi runkosarjan voittajan JyP HT:n, jonka se kukisti voitoin 4–1.Mennander & Mennander 2004, s. 238–239. Kaksi päivää myöhemmin Jokerit järjesti Helsingin keskustassa NHL-vaikutteiset kultajuhlat, jotka olivat tyyliltään ennennäkemättömät Suomessa. Autosaattue ajoi Eduskuntatalolta Helsingin jäähallille tuhansien fanien seuraamana. Hallilla juhlat jatkuivat täyden katsomon edessä myöhään iltaan.Mennander & Mennander 2004, s. 242.


title: Jokerien historia

text:
Mestaruus oli paljolti nuorten omien kasvattien Waltteri Immosen, Markus Kettererin, Teemu Selänteen, Mika Strömbergin ja Keijo Säilynojan ansiota. Kevään 1992 mestaruus oli Kettererille ennätyksellisesti neljäs perättäinen. Lisäksi venäläisestä Boris Maiorovista tuli SM-liigan ensimmäinen ulkomaalainen mestarivalmentaja. Kaudesta 1991–1992 katsotaan myös alkaneen uusi aika seuran historiassa, ja monta vuotta kestäneen ”Jokeri-ilmiön” keulakuvana toimi Teemu Selänne. Selänne myös palkittiin pudotuspelien parhaana pelaajana. Joukkueessa pelasi myös tšekkoslovakialainen Otakar Janecký, jonka laitahyökkääjinä pelasivat lähinnä Säilynoja ja Selänne. Esimerkiksi Iltalehden lukijaäänestyksessä vuonna 2012 tämä ketju valittiin SM-liigan historian parhaaksi hyökkäyskolmikoksi. Myös Jokerien rahahuolet väistyivät, vaikka Suomessa elettiin vuosikymmenen alussa lama-aikaa. Harkimo oli onnistunut neuvottelemaan sponsorisopimukset valtionyhtiöiden, kuten Telen, Veikkauksen ja VR:n kanssa. Tämä oli tärkeää, sillä yksityisen sektorin tuki oli käytännössä kiinni.
Runkosarjan kakkostilasta huolimatta vuonna 1993 Jokerit putosi jo puolivälierissä hävittyään runkosarjan seitsemännäksi sijoittuneelle Porin Ässille suoraan kolmessa ottelussa. Kauteen 1992–1993 päättyi myös Boris Maiorovin vuonna 1990 alkanut aikakausi Jokerien peräsimessä. Maiorovin tilalle palkattiin maajoukkueen apu- ja päävalmentajana työskennellyt Alpo Suhonen. Suhonen erotettiin marraskuussa 1993 kesken kauden 1993–1994, ja hänen tilalleen pestattiin Hannu Aravirta. Runkosarjassa Jokerit sijoittui kolmanneksi TPS:n ja Ässien jälkeen. Puolivälierissä joukkue pudotti jatkosta Tampereen Ilveksen voitoin 3–1 ja välierissä Rauman Lukon niin ikään 3–1. Jokerit kohtasi SM-liigan loppuottelussa TPS:n. Loppuottelusarjan neljäs peli Helsingissä toi ratkaisun Jokerien hyväksi. TPS johti ottelua jo 2–0, mutta Jokerit tuli kolmannen erän loppuvaiheilla tasoihin. Lopulta Otakar Janecký ratkaisi mestaruuden Jokereille jatkoajalla ajassa 69.04. Kuuluisa maali syntyi ”pesäpallolyönnillä” suoraan ilmasta.


title: Jokerien historia

text: Kaudella 1994–1995 NHL:ssä oli työsulku, minkä vuoksi Jari Kurri ja Teemu Selänne pelasivat parikymmentä ottelua Jokereissa. Pohjois-Amerikan luetuin jääkiekkolehti The Hockey News listasi lakon aikana Jokerit maailman toiseksi parhaimmaksi jääkiekkoseuraksi IHL-liigan Detroit Vipersin jälkeen. The Hockey News perusteli Jokerien sijoitusta muun muassa hyvällä puolustuksella ja taitavalla tšekkihyökkääjällä Otakar Janeckýllä. 3. joulukuuta 1994 pelattiin Helsingin jäähallissa näytösottelu, jossa Jokerit kohtasi NHL-tähdistä koostuneen Wayne Gretzky -All Starsin. NHL-ammattilaiset voittivat ottelun selvin lukemin 7–1.


title: Jokerien historia

text: Vuodenvaihteessa 1994–1995 Jokerit voitti Euroopan cupin Helsingissä. Loppuottelussa kukistui venäläinen Lada Togliatti luvuin 4–2. Ottelun voittomaalin ujutti maalivahti Aleksei Marjinin taakse Teemu Selänne Juha Jokiharjun syötöstä.


title: Jokerien historia

text: Jokerit voitti SM-liigan runkosarjan, mutta jäi hopeaan hävittyään TPS:lle finaalisarjan ratkaisevan viidennen ottelun kotikentällään maalein 1–5.


title: Jokerien historia

text: Jokerien budjetti oli kasvanut kaudelle 1995–1996 yli 50 prosenttia. Joukkue voitti runkosarjan, ja finaaleissa se sai revanssin TPS:stä, jonka Jokerit kaatoi voitoin 3–1. Jokerit saavutti myös toisen peräkkäisen Euroopan cupin voittonsa. Samalla päättyi päävalmentaja Hannu Aravirran aikakausi.


title: Jokerien historia

text: Päävalmentaja Aravirran korvasi kaudeksi 1996–1997 ruotsalainen Curt Lundmark. Hänen johdollaan seura voitti jälleen Suomen mestaruuden, ja se on myös ainoa kerta, jolloin Jokerit on uusinut mestaruuden puolustavana mestarina. Runkosarjan voittaja Jokerit ja TPS kohtasivat finaaleissa jo neljännen kerran peräkkäin. Jokerit oli pudotuspelien jokaisessa otteluparissa parempi voitoin 3–0, eli ei hävinnyt yhtään ottelua. Mestaruus oli Jokerien neljäs kuuden kauden sisällä. Niitä kaikkia olivat voittamassa seuran omat kasvatit Waltteri Immonen, Keijo Säilynoja, Mika Strömberg ja Ari Sulander.


title: Jokerien historia

text: Kaudella 1997–1998 Jokerit aloitti pelinsä uudessa Hartwall-areenassa. Seuralla oli koossaan nimellisesti todella vahva joukkue, sillä sen pelaajista neljätoista oli edustanut Suomen A-maajoukkuetta. Nimellisesti vahva joukkue ja hulppeat olosuhteet eivät kuitenkaan osoittautuneet takeeksi menestykselle. Uusi valmentaja Sakari Pietilä ehti luotsata Jokereita vain noin kuukauden ennen potkuja lokakuussa 1997. Tilalle tuli edelliskauden mestarivalmentaja Curt Lundmark, mutta hänkään ei saanut joukkuetta toivottuun iskuun. Niinpä maaliskuussa 1998 Jokerit teki jo kauden toisen valmentajavaihdoksensa, kun Lundmark korvattiin Hannu Kapasella. Runkosarjassa Jokerit sijoittui lopulta neljänneksi. Puolivälierissä Jokerit pudotti Tapparan jatkosta voitoin 3–1, mutta välierissä toinen tamperelaisseura Ilves oli parempi selvästi suoraan 3–0. Pronssiottelussa Kiekko-Espoo taipui Hartwall-areenalla lukemin 8–0.


title: Jokerien historia

text: Myös kausi 1998–1999 sujui sekavissa merkeissä. Päävalmentaja Hannu Kapanen vapautettiin tehtävistään helmikuussa 1999, jolloin hänet korvasi Timo Lahtinen. Jokerit sijoittui runkosarjassa kolmanneksi ja kohtasi puolivälierissä SaiPan. Taitoluistelun MM-kilpailujen vuoksi kaksi ensimmäistä peliä pelattiin SaiPan kotijäällä Lappeenrannassa, jotka molemmat SaiPa yllättäen voitti. Kolmas ja samalla ainoa Hartwall-areenalla pelattu peli päättyi SaiPan 4–5-vierasvoittoon. Samalla katkesi Jokerien vuodesta 1994 alkanut mitaliputki. Joukkueen pelaajista Pasi Saarela voitti runkosarjan maalikuninkuuden ja ylsi pistepörssissäkin toiseksi tehoin 38+20=58.


title: Jokerien historia

text: Vuonna 1999 Harry Harkimo siirsi toimintaansa myös jalkapallon puolelle, kun FC Jokerit perustettiin. Joukkue voitti lyhyen historiansa aikana Suomen Cupin ja SM-hopeaa, kunnes Harkimo myi tappiollisen seuran HJK:lle maaliskuussa 2004.


title: Jokerien historia

text: Keväällä 1999 Harkimo hankki Jokereihin HIFK:n valmentajakaksikon Erkka Westerlund-Raimo Summanen, jotka olivat saavuttaneet naapuriseurassa kahden kauden aikana Suomen mestaruuden ja hopean. Kaudella 1999–2000 Jokerit ylsi parin vuoden tauon jälkeen jälleen SM-finaaleihin, joissa TPS oli kuitenkin parempi voitoin 3–1. Westerlundin toisella vastuuvalmentajakaudella 2000–2001 Jokerit voitti runkosarjan, mutta hävisi puolivälierissä Kärpille voitoin 2–3.


title: Jokerien historia

text: Jokerien oli tarkoitus kohdata 18. syyskuuta 2001 kotiareenallaan Colorado Avalanche NHL Challenge -ottelussa. Tapahtuma kuitenkin peruuntui viime hetkellä WTC-terrori-iskujen vuoksi. Alkavalla kaudella 2001–2002 Jokerien valmennusvastuun otti aiemmin kakkosvalmentajana toiminut Raimo Summanen, kun Erkka Westerlund siirtyi Jääkiekkoliiton palvelukseen. Kauden aikana Jokerit sai huippumaalivahdin Kari Lehtosen tehdessä läpimurron ja nousten joukkueen johtavien pelaajien joukkoon. Lisäksi kesken kauden hankittiin Vladimír Machulda sarjajumbo SaiPasta.Mennander & Mennander 2004, s. 310. Machulda ja Lehtonen olivat pelaajat, jotka pudotuspeleissä olivat runkosarjan kolmanneksi sijoittuneessa joukkueessa suuressa roolissa. Välierissä joukkue kaatoi HPK:n voitoin 3–1, ja finaaleissa vastaan asettui runkosarjan voittanut Tappara. Tappara aloitti finaalisarjan voitolla, mutta Jokerit vei sarjan lopulta 3–1.Mennander & Mennander 2004, s. 310–311. Kauden jälkeen, vuoden 2002 NHL-varaustilaisuudessa, Lehtonen varattiin NHL:ään varausnumerolla 2, joka on alhaisin, jolla suomalaispelaaja on koskaan varattu.


title: Jokerien historia

text: Summanen valmensi Jokereita myös kaudella 2002–2003. Tammikuussa 2003 Jokerit voitti Milanossa ja Luganossa järjestetyn Euroopan mestarijoukkueiden Continental Cupin. Finaalissa joukkue kaatoi rangaistuslaukauskilpailun jälkeen venäläisen Lokomotiv Jaroslavlin. Ratkaisevan osuman teki kahdeksannessa laukaisuparissa Jukka Voutilainen. SM-liigan runkosarjassa Jokerit sijoittui toiseksi HPK:n jälkeen, ja puolivälierissä se pudotti paikallisvastustaja HIFK:n jatkosta suoraan voitoin 4–0. Välierissä joukkue hävisi kuitenkin Kärpille 2–3, johdettuaan sarjaa jo 2–1. Jokerien kausi päättyi lopulta neljänteen sijaan, kun joukkue hävisi pronssiottelun HPK:lle vieraissa 0–3. Kauden päätteeksi Jokerit kuitenkin sai Aaro Kivilinnan muistopalkinnon Suomen parhaana jääkiekkoseurana.Mennander & Mennander 2004, s. 319.


title: Jokerien historia

text: Raimo Summanen siirryttyä keväällä 2003 A-maajoukkueen päävalmentajaksi Jokerien valmentajaksi tuli kaudeksi 2003–2004 TPS:n kuuteen Suomen mestaruuteen johdattanut Hannu Jortikka. Pudotuspeleissä pelattiin ensimmäistä kertaa sijoille 7–10 sijoittuneiden joukkueiden kesken playoffsien ensimmäinen kierros. Jokerit sijoittui runkosarjassa sijalle seitsemän ja kohtasi pudotuspelien avauskierroksella JYPin, jonka se pudotti jatkosta suoraan voitoin 2–0. Puolivälierissä Kärpät kuitenkin lähetti Jokerit kesälomalle voitoin 4–2. Ennen kauden alkua Hartwall-areenalla Jokerien vieraana oli pelannut NHL-seura Toronto Maple Leafs, joka voitti harjoitusottelun 5–3.


title: Jokerien historia

text: Jortikan seuraava kausi, 2004–2005, sujui paremmin. NHL:ssä oli koko kauden kattava , joka toi Jokereihin puolustajat Brian Campbellin ja Ossi Väänäsen. Jokerien riveissä pelasi myös maalivahti Tim Thomas, joka torjui runkosarjassa ennätykselliset 15 nollapeliä. Jokerit eteni vakuuttavasti loppuotteluihin, joissa Kärpät osoittautui kuitenkin jälleen paremmaksi voitoin 3–1.


title: Jokerien historia

text: Hannu Jortikka oli jo tammikuussa 2005 ilmoittanut lopettavansa valmentajantehtävät Jokereissa kauden 2004–2005 jälkeen. Kaudelle 2005–2006 päävalmentajana aloitti oman pelaajauransa lopettamisesta asti, vuodesta 1999, Jokerien valmennustiimissä mukana ollut Waltteri Immonen. Maalivahti Tim Thomas ja nuori hyökkääjä Valtteri Filppula siirtyivät NHL:ään juuri ennen kauden alkua. Alkukausi oli heikko, joten sekä Immonen että apuvalmentaja Jouko Lukkarila vapautettiin tehtävistään marraskuun maaottelutauolla. Tilalle tuli Suomen maailmanmestariksi vuonna 1995 luotsannut Curt Lindström, ja kakkosvalmentajaksi nostettiin toimitusjohtaja Matti Virmanen. Myöhemmin talvella aitiossa nähtiin myös Vesa Surenkin. Mikään ei kuitenkaan auttanut, ja runkosarjan päätyttyä Jokerien sarjasijoitus oli sen kaikkien aikojen huonoin, yhdestoista. Se ei riittänyt edes pudotuspelien ”villi kortti” -kierrokselle.Hannula 2012, s. 24.


title: Jokerien historia

text:
Jo edellisen kauden aikana Hjallis Harkimo oli siirtänyt katseensa naapuriseura HIFK:n suuntaan, ja kaudeksi 2006–2007 Jokerien valmentajaksi tuli kanadalainen Doug Shedden. Kakkosvalmentajaksi palasi edelliskaudella vastuuvalmentajan tehtävästä vapautettu Waltteri Immonen. Suunta kääntyi heti ylöspäin, ja runkosarjan toiseksi sijoittunut Jokerit pääsi SM-finaaleihin Kärppiä vastaan. Oululaiset eivät kuitenkaan hävinneet pudotuspeleissä otteluakaan ja jättivät Jokerit hopealle voitoin 3–0. Jani Rita voitti runkosarjan maalipörssin 32 osumalla.
Sheddenin toisella päävalmentajakaudella, 2007–2008, Jokerien runkosarjasijoitus heikkeni pykälällä. Puolivälierissä joukkue selätti Pelicansin. Välierissä vastaan asettui Blues, jota vastaan Jokerit johti jo voitoin 3–1, mutta espoolaiset menivät finaaleihin voitettuaan kolme seuraavaa ottelua. Pronssiottelun Jokerit hävisi Tapparalle. Petri Varis teki pudotuspeleissä kolme maalia, jotka nostivat hänet kaikkien aikojen playoffs-maalitilaston kärkeen 40 osumalla.


title: Jokerien historia

text: Doug Shedden siirtyi sveitsiläisen EV Zugin valmentajaksi, joten kaudelle 2008–2009 Jokerien luotsiksi nimettiin kanadalainen Glen Hanlon. Kauden alussa, 2. lokakuuta, Jokerien vieraaksi saapui NHL-joukkue Pittsburgh Penguins, joka voitti Jokerit 4–1. SM-liigassa pelit eivät sujuneet kaksisesti. Runkosarjan neljäs tila toi kotiedun pudotuspeleihin, joissa Kärpät pudotti jälleen Jokerit jatkosta voitoin 1–4. Jokerit oli ilmoittanut jo tammikuussa 2009, että Hanlon ei jatka kauden jälkeen joukkueen valmentajana. Päätös oli seuran ja Hanlonin yhteinen.


title: Jokerien historia

text: Kaudelle 2009–2010 Jokerien uudeksi päävalmentajaksi palkattiin 1990-luvun menestysvuosien valmentaja Hannu Aravirta. Hänen avuksi valmennukseen palkattiin entinen Jokeri-pelaaja Antti Törmänen. Ennen SM-liigakauden alkua Jokerit kohtasi Hartwall-areenalla NHL-seura Florida Panthersin, jolle se hävisi 2–4. Kausi alkoi heikosti: marraskuun lopulla joukkue oli sarjassa viimeisenä. Aravirta ja Törmänen erotettiin, ja päävalmentajaksi palkattiin Hannu Jortikka ja kakkosvalmentajaksi A-nuorten luotsi Sami Ranta. Uusien valmentajien kanssa kurssi parani jonkin verran, mutta Jokerit sai taistella tosissaan pudotuspelipaikan eteen. Se varmistui lopulta runkosarjan viimeisessä ottelussa, kun Jokerit voitti KalPan 3–2. Pudotuspelien ensimmäisellä kierroksella Tappara kuitenkin pudotti Jokerit niukasti jatkosta. Seuran lopullinen sijoitus oli kymmenes.


title: Jokerien historia

text: Pian kauden jälkeen 2009–2010 Jokerit ilmoitti, että pitkäaikainen joukkueen toimitusjohtaja ja urheilutoimenjohtaja Matti Virmanen lopettaa uransa Jokereissa. Seuran uudeksi toimitusjohtajaksi valittiin Jarmo Kekäläinen, joka oli toiminut muun muassa NHL-seura St. Louis Bluesin varatoimitusjohtajana sekä pelaajatarkkailijana. Kekäläisen vastuulla tuli olemaan myös seuran kehittäminen sekä pelaaja- ja valmentajavalinnat. Pesti oli viisivuotinen, ja Kekäläinen halusi omien sanojensa mukaan parantaa Jokerien junioritoimintaa selvästi paremmaksi, minkä lisäksi tarkoituksena oli luoda joukkueeseen pysyvä runko.


title: Jokerien historia

text:
Kausi 2010–2011 alkoi odotettua heikommin. Päävalmentaja Hannu Jortikka vapautettiin tehtävistään 24. marraskuuta 2010, ja uudeksi luotsiksi pestattiin jo vuosina 1999–2001 Jokereita valmentanut Erkka Westerlund. Apuvalmentajaksi Sami Rannan tilalle tuli Lahden Pelicansin A-nuoria valmentanut Tomi Lämsä. Jokerit ja HIFK pelasivat kauden aikana niin sanotun Talviklassikon. Joukkueet kohtasivat helmikuussa 2011 Helsingin olympiastadionilla järjestetyssä ulkoilmaottelussa, jonka HIFK voitti 4–3. Peli veti paikalle yleisöä yli 36 000 silmäparia, mikä oli eurooppalaisen seurajääkiekkoilun ennätys. Janne Lahti voitti runkosarjan maalintekijätilaston 37 osumalla. Teemu Pulkkinen puolestaan valittiin vuoden tulokkaaksi rikkoen samalla tulokkaiden yhden kauden syöttöennätyksen 36 maalisyötöllään. Jokerit sijoittui runkosarjassa kuudenneksi, mutta kausi päättyi puolivälierätappioon HIFK:lle voitoin 4–3. Jokerien riveissä jossitteltiin erityisesti Jukka Hentusen läpiajoa kuudennen kohtaamisen jatkoajalla, jossa onnistuminen olisi vienyt joukkueen jatkoon.
SM-liigakauteen 2011–2012 Jokerit lähti hyvistä asetelmista, sillä joukkue saavutti ennen kauden alkua pelatuissa European Trophy -otteluissa lopputurnauspaikan. Jokerit sijoittui siinä lopulta toiseksi, kun se hävisi joulukuussa finaalin Red Bull Salzburgille. Lisäksi Jokerit pelasi lokakuun alussa kotonaan harjoitusottelun Teemu Selänteen Anaheim Ducksia vastaan, joka voitti pelin jatkoajan jälkeen 4–3. Vuoden 2012 Talviklassikon järjesti vuorostaan HIFK, joka voitti ottelun rangaistuslaukauskilpailun jälkeen varsinaisen peliajan päätyttyä tasan 2–2. Puolivälierissä paikalliskilpailijat kohtasivat jälleen, ja runkosarjan kuudenneksi sijoittunut Jokerit otti edelliskauden tapahtumista revanssin voitoin 4–0. Välierissä JYP sen sijaan osoittautui vahvemmaksi voitoin 4–1. Jokerit sijoittui kuitenkin vuosien tauon jälkeen mitaleille, kun se kaatoi pronssiottelussa Bluesin jatkoajan jälkeen 4–3.


title: Jokerien historia

text: Jo joulukuussa 2011 Jokerit oli ilmoittanut, että kaudella 2012–2013 joukkueen päävalmentajan tehtävän ottaa vastaan kaksivuotisella sopimuksella silloinen kakkosvalmentaja Tomi Lämsä. Uudeksi kakkosvalmentajaksi nimitettiin tuolloin Jokerien A-junioreita valmentanut, seuran entinen pelaaja Tomek Valtonen. NHL:ssä oli jälleen työsulku, joten Jokeri-paidassa nähtiin edelliskaudella sarjan parhaaksi puolustajaksi valittu ruotsalainen Erik Karlsson. Toinen NHL:stä Jokereihin tullut pelaaja oli hyökkääjä Valtteri Filppula. Jokerit voitti runkosarjan, mutta Rauman Lukko pudotti tehottomuudesta kärsineen joukkueen puolivälierissä voitoin 4–2.


title: Jokerien historia

text: Helmikuussa 2012 oli ilmoitettu, että seuran toimitusjohtaja Jarmo Kekäläinen siirtyy välittömästi NHL-joukkue Columbus Blue Jacketsin vastaavaan virkaan. Kekäläisen aikakaudella kehitettiin muun muassa seuran junioritoimintaa. Esimerkiksi vuoden 2012 NHL-varaustilaisuudessa varattiin neljä Jokeri-pelaajaa. SM-liigakaudella 2012–2013 Jokerit kärsi alkukaudella loukkaantumisista, mutta pelaajia ei hankittu ulkopuolelta, vaan joukkueen omat nuoret täyttivät paikkansa. Kynnys nuorten peleistä SM-liigaan madaltui, mihin osaltaan vaikutti Kekäläisen aikana aloitettu yhteistyö Mestis-seura Kiekko-Vantaan kanssa.


title: Jokerien historia

text: 28. kesäkuuta 2013 Harry Harkimon ilmoitettiin myyvän Hartwall-areenan suomalais-venäläisille liikemiehille Gennadi Timtšenkolle sekä Arkadi, Boris ja Roman Rotenbergille, joilla on myös optio ostaa osa Jokereista. Uudeksi toimitusjohtajaksi nimettiin Harkimo itse. Samalla tiedotettiin, että Jokerit siirtyy KHL-liigaan kaudelle 2014–2015 ensimmäisenä suomalaisena seurana.


title: Jokerien historia

text: Vaikka Suomen Jääkiekkoliitto antoi Jokereille luvan siirtoon, SM-liigan mukaan Jokerit ei ollut konsultoinut liigaa IIHF:n sääntöjen mukaisesti. Muut liigaseurat katsoivat Jokerien rikkoneen osakassopimusta, minkä vuoksi osa niistä vaati jopa joukkueen sulkemista SM-liigakaudelta 2013–2014. Lopulta 30. heinäkuuta järjestetyssä SM-liigan osakassopimuksessa päästiin sopuun ehdoista, jotka mahdollistivat Jokerien pelaavan seuraavalla kaudella SM-liigassa. Samat, yksityiskohdiltaan salaisiksi jätetyt ehdot, mahdollistivat myös Jokerien siirtymisen myöhemmin KHL-liigaan. Harkimo kertoi, että Jokerit tekee päätöksen osallistumisestaan KHL:ään todennäköisesti syksyllä. Harkimon mukaan Jokereilla ei toistaiseksi ollut sopimusta kyseisen liigan kanssa.


title: Jokerien historia

text: Jokerien siirtyminen KHL:ään kaudeksi 2014–2015 vahvistettiin 30. lokakuuta. Samalla ilmoitettiin Arena Eventsin ostaneen 49 prosenttia Jokerit Hockey Club Oy:n osakkeista. 51 prosentin osake-enemmistö säilyi edelleen Harry Harkimolla. 4. joulukuuta Jokerit ilmoitti, että seuran ensimmäisen KHL-kauden päävalmentaja on kaksivuotisella sopimuksella Erkka Westerlund.


title: Jokerien historia

text: Kauden 2013–2014 joulutauon alkaessa kovien menestyspaineiden alainen, mutta runkosarjassa vasta seitsemännellä sijalla ollut Jokerit antoi potkut Tomi Lämsälle ja nosti Tomek Valtosen päävalmentajan tehtäviin. Valmennusrinkiin liittyi myös entinen maalivahti Pasi Nurminen. Helmikuussa 2014 Jokerien uudeksi toimitusjohtajaksi valittiin Jukka Kohonen.


title: Jokerien historia

text: Jokerit sijoittui runkosarjassa seitsemänneksi, mikä oikeutti pudotuspelien ensimmäiselle kierrokselle. Siinä Jokerit hävisi Hämeenlinnan Pallokerholle suoraan voitoin 0–2. Joukkueen lopullinen sijoitus sarjassa oli yhdeksäs. Markus Hännikäinen jäi historiaan Jokerien viimeisen SM-liigamaalin tekijänä.


title: Jokerien historia

text: KHL:ään siirtyminen merkitsi seuran pelaajabudjetin merkittävää kasvua. Ensimmäisellä KHL-kaudellaan 2014–2015 Jokerit sijoittui 28 joukkueen sarjassa sijalle kuusi. Runkosarjassa joukkue saavutti 119 pistettä, mikä oikeutti läntisen konferenssin neljännelle sijalle. Se oli paremmin kuin yhdelläkään KHL:n tulokasseuralla koskaan aiemmin. Pudotuspeleissä Jokerit pudotti jatkosta Dinamo Minskin, jolloin Jokereista muodostui historian ensimmäinen konferenssin puolivälieristä jatkoon päässyt tulokasseura. Joukkue putosi jatkosta konferenssin välierissä TsSKA Moskovaa vastaan. Jokerien kotipeleissä kävi runkosarjassa yhteensä 327 972 katsojaa, mikä oli uusi Suomen ennätys. Lisäksi yhdysvaltalaishyökkääjä Steve Moses teki 36 osumallaan KHL:n yhden kauden maaliennätyksen.


title: Jokerien historia

text: Seuran sisällä ja mediassa ensimmäistä KHL-kautta pidettiin kaikin puolin onnistuneena. Hyvien peliotteiden ja yleisön suuren kiinnostuksen lisäksi Jokerit oli kauden aikana otsikoissa muun muassa ulkomaisen vedonlyöntiyhtiön, NordicBetin, kanssa solmitun sopimuksen sekä Venäjän poliittisen tilanteen vuoksi. Seuralla oli ollut palkanmaksuongelmia johtuen Ukrainan sodan aiheuttamista talouspakotteista, joita kohdistettiin Jokerien taustavoimiin kuuluneille Gennadi Timtšenkolle ja Arkadi Rotenbergille.


title: Jokerien historia

text: Toisella KHL-kaudellaan 2015–2016 Jokerit voitti ensimmäisenä Venäjän ulkopuolisena joukkueena divisioonan läntisessä konferenssissa, jossa se sijoittui toiseksi. Koko sarjassa Jokerit keräsi kolmanneksi eniten pisteitä. Pudotuspeleissä joukkue kuitenkin hävisi heti konferenssin puolivälierissä Torpedo Nižni Novgorodille voitoin 2–4. Kaudella 2016–2017 uudeksi päävalmentajaksi tuli Jukka Jalonen. Joukkue putosi jälleen konferenssin puolivälierissä, nyt runkosarjan voittaneelle TsSKA Moskovalle voitoin 0–4.


title: Jokerien historia

text: Maaliskuussa 2017 Jokerit ilmoitti jatkavansa KHL:ssä ainakin seuraavat viisi vuotta. Kausi 2017–2018 oli Jokerien 50-vuotisjuhlakausi. Kauden alussa joukkue teki uuden seuraennätyksen voittamalla 16 ottelua peräkkäin. Pudotuspeleissä Jokerit voitti konferenssin puolivälierissä HK Sotšin otteluvoitoin 4–1, mutta putosi konferenssin välierissä TsSKA Moskovalle voitoin 2–4. Sijoitus oli kuitenkin seuran KHL-aikakauden paras: KHL:n viides ja läntisen konferenssin kolmas.


title: Jokerien historia

text: Kauden 2018–2019 avausottelussa syyskuussa 2018 Jokerit teki suomalaisten palloilulajien historiaa, kun sen pelipöytäkirjaan merkityssä kokoonpanossa oli enemmän ulkomaalaisia kuin suomalaisia pelaajia.


title: Jokerien historia

text: Jokerien nuorisokiekkoilu sai alkunsa, kun tamperelainen kirjapainoalan yrittäjä Kalervo Lindgren muutti 1960-luvun lopulla Itä-Helsinkiin, ja alkoi ihmetellä järkevän tekemisen puutetta helsinkiläispoikien keskuudessa. Tamperelaisen silmin kaupungin juniorikiekkoilu oli täysin lamassa. Helsinkiläisseurat huolehtivat vain edustusjoukkueista, kun Tampereella sosiaalikiekkoa pelasi vuosittain 1 200 – 1 500 poikaa. Niinpä alkoi kehittyä ajatuksia tamperelaismallisen kaupunkisarjan perustamisesta myös pääkaupunkiin. Tämän pohjalta syntyi Kanada-sarja. HJK ei ensimmäisenä idealle syttynyt, mutta Jokerien Aimo Mäkisellä oli valmiina myönteinen vastaus. Hänen unelmana oli täysin omista kasvateista koostuva Jokerien edustusjoukkue. Timo Haapaniemestä tehtiin junioripäällikkö, jonka tehtäväksi tulivat käytännön järjestelyt.


title: Jokerien historia

text: Ensimmäinen kokoontumistilaisuus järjestettiin Myllypuron koululla Itä-Helsingissä, ja paikalle saapui lähes viisisataa jääkiekkoilijan alkua. Kanada-sarja käynnistyi talvella 1969, jolloin siihen osallistui viisisataa pelaajaa kuudesta Helsingin kaupunginosasta sekä Espoon Tapiolasta, jossa seuraavana vuonna aloitettiin itsenäisenä Jäähongan junioritoiminta. Kanada-sarja kasvoi seuraavina vuosina. Kaudella 1971–1972 pelaajia oli lähes tuhat 32 joukkueessa, ja parissa vuodessa kortistoon oli tullut 1 500 juniorin nimet. Parhaimpana vuotena sarjaan osallistui 42 joukkuetta neljässä ikäluokassa. Heistä kaikkiaan kymmenen pelasi myös Jokerien edustusjoukkueessa.


title: Jokerien historia

text: Kanada-sarjaa pelattiin kaikkiaan kahdeksan vuotta. Joukkueiden nimet tulivat suoraan NHL:stä: Myllypuron Detroit Red Wings, Vuosaaren Toronto Maple Leafs, Kulosaaren Minnesota North Stars, Puotilan Montreal Canadiens, Jakomäen New York Rangers, Kontulan Ottawa Silver Seven, Herttoniemen Chicago Black Hawks sekä Lauttasaaren Boston Bruins, joka tuli sarjan ainoana joukkueena Kulosaaren sillan länsipuolelta. Joukkueissa pelasi lukuisia tulevia huippupelaajia Jari Kurrista lähtien. Laaja kasvatustyö tuotti tulosta, ja Jokerit alkoi menestyä juniorisarjoissa. Jokerit voitti Suomen mestaruuden D-junioreissa ensimmäisen kerran vuonna 1973 sekä E-, C- ja B-pojissa vuosina 1975–1976. Ensimmäiset edustusjoukkueeseen yltäneet omat kasvatit olivat Jari Kurri ja Timo Blomqvist kaudella 1977–1978.


title: Jokerien historia

text: Keväällä 1972 Jokerit suunnitteli fuusioituvansa HJK:n ja Karhu-Kissojen kanssa. Suunnitelma kariutui Jokerien Aimo Mäkiseen, joka Kanada-sarjan päätöstilaisuudessa liikuttui paikalla olleesta yli 600 juniorin joukosta. Mäkinen totesi puheessaan, että jos joku fuusio halutaan tehdä, uuden seuran nimi olisi Jokerit. Seuran yli 80 juniorihuoltajaa olivat alusta alkaen olleet yhdistymistä vastaan. Fuusio olisi merkinnyt juniorityön luhistumista, sillä HJK:n ja Karhu-Kissojen johtomiehille merkitsi vain edustuskiekkoilu. Huoltajat, vanhemmat ja pojat olivat kolmessa vuodessa oppineet pitämään Jokereita omana joukkueenaan, jonka eteen oli tehty työtä vuorotta ilman palkkaa. Jokerit oli heille jotain muuta kuin jääkiekkoseura: Itä-Helsingin ylpeys ja itsetunto.


title: Jokerien historia

text: Nykyisin Jokerien junioritoiminnasta vastaa lapsi- ja nuorisojääkiekkoseura Helsingin Jokerit r.y. Joukkueita on G1-junioreista lähtien, ja nuorimmat niistä kootaan pelaajien ollessa noin 6-vuotiaita. Alle kouluikäisille järjestetään ohjelmaa luistelukoulussa. Seura tarjoaa toimintaan mukaan tulleille lapsille mahdollisuuden jääkiekon harrastamiseen. Lapsi opetetaan lajin perustaitoihin, terveisiin elämäntapoihin, toiset huomioivaan ryhmätoimintaan sekä tarjotaan mahdollisuus tasapainoiseen kasvuun osana urheilujoukkuetta. Lopullisena tavoitteena on myös tuottaa uusia pelaajia edustusjoukkueen käyttöön. Seura kuitenkin muistuttaa, että valtaosalle lapsista jääkiekko on vain hyvä harrastus.


title: Kathy Batesin filmografia

text: Kathy Bates (s. 1948) on näytellyt yli 40 vuotta kestäneen uransa aikana yli 100:ssa elokuva-, televisio- ja teatterituotannossa. Seuraavassa luettelossa ovat kaikki hänen elokuva-, televisio- ja teatteriesiintymisensä vuodesta 1971 alkaen. Lisäksi artikkelissa ovat Batesin palkinnot ja palkintoehdokkuudet.


title: Paineaaltoahdin

text: Paineaaltoahdin on polttomoottorikäyttöön soveltuva imuilman ahdin. Alun perin se kehitettiin suihkumoottoreissa käytettäväksi. Paineaaltoahdin on pakokaasuahdin, kuten turboahdinkin, mutta paineaaltoahtimessa roottorin akseli ei siirrä ilman ahtamisessa tarvittavaa tehoa. Pakosarjasta tulevan pakokaasun jäännöspaine työntää pakokaasun ahtimen pyörivään roottoriin ja työntää imuilmaa, joka siirtyy ahdettuna imusarjaan. Matalapaineinen saapuva imuilma työntää pakokaasun roottorista pakoputkeen. Dieselmoottorin tapauksessa ahtimen roottorin pyörimisnopeus voi olla vakiosuhteessa moottorin kampiakselin pyörimisnopeuteen, jolloin yksinkertainen hihnavälitys riittää. Dieselmoottori toimii ilmaylijäämällä, joten vähäisestä pakokaasun sekoittumisesta imuilmaan ei ole merkittävää haittaa. Paineaaltoahtimen onkin katsottu sopivan hyvin dieselmoottorissa käytettäväksi. Ottomoottorin tapauksessa tilanne on toinen ja ahtimen roottorin pyörimisnopeutta on ohjattava tarkemmin. Paineaaltoahtimen pyörintänopeuden optimi riippuu muistakin tekijöistä kuin moottorin käyntinopeudesta, ja moottorin pakosarjasta ahtimelle saapuvan kaasun paine on näistä tärkein. Roottoria voidaan pyörittää sähkömoottorilla tai variaattorilla, jotta ahtimen roottorin nopeus saadaan optimoitua kulloisenkin kuormitustilanteen ja moottorin nopeuden mukaan. Moottori sammuu, jos paineaaltoahtimen roottori jostain syystä pysähtyy. Paineaaltoahtimilla on huomattavia käyttömahdollisuuksia turboahtimien ohella ajoneuvojen moottoreiden tehostamisessa ja pienentämisessä.


title: Subhas Chandra Bose

text: Subhas Chandra Bose (23. tammikuuta 1897 Cuttack, Bengali, Brittiläinen Intia – 18. elokuuta 1945 Taipei, Taiwan) oli intialainen poliitikko. Maan itsenäistymistä brittien siirtomaavallasta ajanut Bose muistetaan erityisesti toisen maailmansodan aikaisesta yhteistyöstään natsi-Saksan ja Japanin kanssa. Hänen nimensä edessä käytetään usein hindustaninkielistä nimitystä "netaji", joka tarkoittaa "kunnioitettua johtajaa".


title: Subhas Chandra Bose

text: Cuttackin kaupungissa syntyneen Bosen isä oli paikallinen tunnettu asianajaja. Hän kävi aluksi protestanttista koulua ja opiskeli sen jälkeen muun muassa filosofiaa Kalkutan yliopistossa, josta valmistui 1918. Seuraavana vuonna Bose matkusti isänsä pyynnöstä Englantiin ja sai opiskelupaikan Cambridgessä sijaitsevasta Fitzwilliam Collegesta. Hän suoritti siirtomaahallintoon liittyvän virkamiestutkinnon, mutta ei kuitenkaan ottanut työpaikkaa vastaan, koska piti brittiviranomaisille työskentelyä vieraan vallan palveluksessa olemisena. Vuonna 1921 Bose palasi Intiaan ja alkoi työskentelemään toimittajana. Hän lähti myös mukaan Intian itsenäisyysliikkeeseen. 1920- ja 1930-luvuilla hänestä tuli Intian kongressipuolueen radikaalin siiven johtohahmo. 1930-luvun puolivälissä Bose matkusteli Euroopassa, jossa hän tapasi intialaisia opiskelijoita sekä eurooppalaisia poliitikkoja ja johtajia kuten Benito Mussolinin.


title: Subhas Chandra Bose

text: Vuonna 1938 Bose nousi kongressipuolueen johtajaksi. Hänet kuitenkin erotettiin tehtävästä jo vuoden kuluttua Mahatma Gandhin ja puolueen muun johdon kanssa tulleiden erimielisyyksien vuoksi. Erottamisensa jälkeen Bose perusti All India Forward Bloc -nimisen puolueen. Brittiviranomaisten asetettua hänet kotiarestiin, Bose pakeni maasta Afganistanin ja Neuvostoliiton kautta vuonna 1940 Abwehrin tukemana.


title: Subhas Chandra Bose

text: Huhtikuussa 1941 Bose saapui Saksaan lentoteitse Moskovasta. Bose tapasi muun muassa Adolf Hitlerin, toimitti Berliiniin perustetun Free India Radion Intiaan suunnattuja propagandalähetyksiä ja oli mukana kokoamassa Indische Legion -nimistä sotilasyksikköä. Se muodostettiin Pohjois-Afrikassa vangeiksi jääneistä brittiarmeijan intialaisista sotilaista. Indische Legionin tarkoituksena oli myöhemmin osallistua Saksan joukkojen rinnalla Intian miehitykseen. Saksassa Bose avioitui jo 1930-luvun Euroopan matkallaan tapaamansa itävaltalaisen Emilie Schenklin (1910–1996) kanssa. Pariskunnalle syntyi yksi tyttö Anita.


title: Subhas Chandra Bose

text: Saksan sotaonnen käännyttyä, Bose matkusti sukellusveneellä Madagaskarille ja sieltä edelleen japanilaisella sukellusveneellä Sumatralle, jonne hän saapui toukokuussa 1943. Bose liittyi Indian National Armyyn (INA), joka oli muodostettu Japanin vangeiksi jääneistä intialaissotilaista. Sotilaskoulutusta vailla olevana Bosen ura INA:n riveissä jäi lyhyeksi ja koostui lähinnä propagandan levittämisestä. Toisen maailmansodan loputtua hän yritti paeta Neuvostoliittoon, mutta kuoli Taiwanissa tapahtuneen lentokoneen maahansyöksyn jälkeen paikallisessa sairaalassa. Bosen ruumis poltettiin hindulaiseen tapaan nopeasti, ennen kuin sitä ehdittiin tunnistamaan. Ruumiista ei myöskään ole yhtään valokuvaa, eikä virallista kuolintodistusta. Tämä synnytti lukuisia salaliittoteorioita ja osa Bosen kannattajista kieltäytyi kokonaan uskomasta hänen kuolemaansa. Bosen tuhkat on väitetty sijaitsevan pienessä kultaiseen pagodassa joka sijaitsee Renkōjin nichire-buddhalaistemppelissä Tokiossa.


title: Star Arcade

text: Star Arcade on sosiaalisia mobiilivideopelejä valmistava suomalainen yritys, jonka Harri Myllylä ja Jonne Castrén perustivat vuonna 2010 Jyväskylässä. Yritys valmistaa pelejä useille alustoille, kuten iOS, Android, Windows Phone, Symbian, S40, Meego, Maemo, BB10 ja Bada. Tämän lisäksi Star Arcaden pelejä voi pelata myös Facebookissa. Kaikki pelit toimivat freemium-mallilla, eli ne ovat pelattavissa ilmaiseksi, mutta käyttäjillä on mahdollisuus tehdä pelin sisäisiä ostoja saadakseen parempia ominaisuuksia, tasopäivityksiä ja virtuaalihyödykkeitä.


title: Star Arcade

text: Yrityksellä on tarkoituksena tavoittaa peleillään "seuraavat miljardi pelaajaa" kohdistamalla niitä kehittyville markkinoille, kuten Etelä-Amerikkaan, Afrikkaan, Kaakkois-Aasiaan ja Intiaan. Noin puoli vuotta yrityksen ensimmäisten julkaisujen jälkeen yrityksen pelit olivat saavuttaneet yhteensä 5 miljoonaa latausta 180 maassa ympäri maailman. Star Arcadesta tuli 28. marraskuuta 2011 maailman ensimmäinen peliyritys, joka tuotti ja julkaisi Facebook-to-mobile -moninpeli "Diamonds Capturen". Siitä lähtien kaikki Star Arcaden pelit ovat mukailleet "Diamonds Capturelle" ominaista reaaliaikaista järjestelmäriippumatonta moninpelaajapelaamista Käyttäjät voivat siis pelata toisiaan vastaan sijainnistaan ja pelialustastaan riippumatta.


title: Star Arcade

text:
Star Arcade on saanut useita tunnustuksia pelialalta. Helmikuussa 2012 yritys sijoittui toiseksi Mobile Application Week Helsinki -tapahtumassa. Saman vuoden lokakuussa Star Arcade oli ehdolla "Best Growth Stage Start-Up"-kategoriassa G Start-Up palkintojenjakotilaisuudessa Global Mobile Internet -konferenssissa.
Samaan aikaan yritys oli valittu ehdolle myös Mobile Entertainment Magazine -palkintojenjakotilaisuuden "Best Social Game Provider" -kategoriaan. Maaliskuussa 2013 yritys oli yksi Red Herring's Top 100 Eurooppapalkinnon finalisteista.


title: Star Arcade

text: Star Arcade tukee tällä hetkellä kahdeksaa kaikista julkaisemistaan peleistä.


title: Siversovin kanava

text: Siversovin kanava ( Си́версов канал) on purjehduskelpoinen kanava Novgorodissa. Se on olennainen osa "Vyšni Volotšokin vesitietä", joka yhdistää Itämeren vesitiet Kaspianmeren vesiteihin. Se on muinaisen viikinkien Volgan reitin perillinen. Nykyään Vyšni Volotšokin vesitietä tärkeämpi väylä on Volgan–Itämeren vesitie.


title: Siversovin kanava

text: Siversovin kanava yhdistää Mustajoen ja Olhavanjoen. Se lyhentää matkaa, ohittaa Ilmajärven sekä Mustajoen matalan alajuoksun. Siversovin kanava on rakennettu Novgorodin kuvernöörin Jakov Siversin käskystä vuosina 1798–1803. Kuvernöörin projekti onnistui niin hyvin, että Venäjän keisari Aleksanteri I nimesi kanavan hänen kunniakseen.


title: Siversovin kanava

text: Siversovin kanavan alkupää on Rurikinlinnassa Olhavanjoen oikealla rannalla ja loppupää on Mustajoen suistosta ylävirtaan. Kanavan rakennusvaiheessa sen pituus oli 8,5 km, leveys 20 m ja syvyys Ilmajärven pinnasta 0,7 metriä. Kanava rakennettiin suoalueelle, johon yhtyi 2 järveä ja 2 virtaa, minkä vuoksi se rupesi liettymään hyvin nopeasti ja muuttui purjehduskelvottomaksi.


title: Siversovin kanava

text: Nykyisen kanavan pituus on noin 10 kilometriä. Sen syvyys on 2,4-2,5 metriä. Purjehduskelpoinen osuus on mitattu Mustajoen yhtymäkohdasta kanavaan eikä joen suistosta. Kanava on jo vanha, mutta yhä edelleen se on osa Luoteis-Venäjän vesiteitäja luokiteltu ”Venäjän vesireitit-2002”-luetteloon. Kanavassa on kielletty pienveneiden liikkuminen, jos näkyvyys on alle 1 km.


title: Siversovin kanava

text: Siversovin kanavan rakentaminen vaikutti myös Pienen Olhavanjoen virtaukseen. Kanavan alkupää on rakennettu juuri siihen kohtaan, jossa Pieni Olhavanjoki laski Olhavanjokeen.


title: Personalismi

text: Personalismi on filosofinen ajatusmalli, joka kuvaa ihmisen persoonan ainutlaatuisuutta luonnossa, etenkin verrattuna eläimiin. Tärkeää personalismille on, että ihmiset eivät ole abstrakteja yksilöitä vaan yhtä aikaa yhteisöllisiä ja yksilöllisiä persoonia. Personalismi pitää persoonallisuutta korkeimpana arvona ja avaimena todellisuuden määrittämiseen. Kuitenkaan ei ole yhtä tietynlaista yleistä personalismia, vaan se mikä personalismiksi koetaan vaihtelee valtavasti eri puolella maailmaa. Osa personalisteista ovat idealisteja, jotka uskovat, että tietoisuus määrittää todellisuuden.


title: Paha demoni

text: Paha demoni (; suomennettu myös ”mahtava paha henki”) on ihmistä harhaanjohtava hypoteettinen olento, jota filosofi René Descartes käytti ajatuskokeena teoksessaan "Mietiskelyjä ensimmäisestä filosofiasta" (1641) osoittaakseen, että lähes kaiken tiedon luotettavuutta voidaan perustellusti epäillä.


title: Paha demoni

text: Ajatus ihmistä harhauttavasta demonista esiintyy "Mietiskelyjä ensimmäisestä filosofiasta" -teoksen ensimmäisessä mietiskelyssä. Descartes on ensin huomauttanut, että kaikkia aisteilla ulkoisesta maailmasta saatavia tietoja voidaan epäillä, sillä ne voisivat olla vain unenkaltaista hallusinaatiota ihmisten siitä tietämättä. Toisaalta esimerkiksi järkeiltävissä olevat matemaattiset totuudet ovat riippumattomia aistihavainnoista, ja ne ovat totta unessakin. Descartes nostaa seuraavaksi esiin mahdollisuuden, että ihmisen luonut Jumala on voinut antaa hänelle vääristyneen päättelykyvyn (niin sanottu ”pettävä Jumala” -oletus). Tämä pakottaisi epäilemään kaikkia rationaalisia totuuksia. Koska Descartes ei kuitenkaan ole halukas uskomaan, että Jumala voisi olla muuta kuin hyvä, hän esittää vaihtoehtoisen selityksen, jonka mukaan ”"jokin äärimmäisen mahtava ja viekas paha henki on käyttänyt kaiken tarmonsa pettääkseen minua"”. Näin Descartes osoittaa, että lähes kaikki tieto on periaatteessa mahdollista asettaa epäilyksen alaiseksi. Descartesin mainitsema ”mahtava paha henki” on oletettu vain metodiseksi apuvälineeksi, eikä Descartes luultavasti tarkoittanut sen olemassaolon olevan vakasti otettava mahdollisuus.


title: Paha demoni

text: Teoksensa toisessa mietiskelyssä Descartes etenee kuuluisaan päätelmäänsä, jonka mukaan hänen epäilynsä ja ajattelunsa kuitenkin väistämättä todistaa, että vaikka kaikki muu voikin olla harhaa, ainakin hän itse on väistämättä olemassa (Ajattelen siis olen, "Cogito ergo sum"). Hän viittaa myös tässä yhteydessä demonihypoteesiin toteamalla, että jos onkin ”"joku pettäjä, äärimmäisen mahtava ja ovela, joka aina varta vasten pettää minua"”, niin silloin myös on oltava olemassa se ”minä”, jota petetään.


title: Paha demoni

text: Descartes esittää uniharha-argumentin ja ”Ajattelen, siis olen” -johtopäätöksen myös aiemmassa teoksessaan "Metodin esitys", mutta siinä hän ei vielä puhu pahasta demonista.


title: Pragmaattinen totuusteoria

text: Pragmaattinen totuusteoria tarkoittaa karkeasti käytännöllistä totuusteoriaa. Sen mukaan käsitys on tosi, jos se on hyödyllinen. Käsitteen kehitteli amerikkalainen pragmatisti C. S. Pierce (1839–1914), kuitenkin kuuluisimman määritelmän pragmaattiselle totuusteorialle loi William James (1842–1910). Pragmaattisen totuusteorian mukaan emme voi pitää mitään teoriaa totena, ellei sen toimivuutta ja hyödyllisyyttä todisteta. Teorian mukaan totuuden voi siis määritellä käyttökelpoisuudeksi.


title: Pragmaattinen totuusteoria

text: Esimerkkinä voidaan kysyä,mitä merkitsee energian vakiona säilymisen laki? Kysymykseen voidaan vastata, jos ymmärretään miten tutkijat soveltavat sitä käytäntöön.


title: Pragmaattinen totuusteoria

text: Bertrand Russellin mukaan pragmatismi sekoittaa totuuden indikaattorin ja totuuden merkityksen. Indikaattorin määrittelyssä ja tarkoituksen määrittelyssä on ero. Esimerkiksi, kun katuvalot syttyvät illalla, niin se on merkki siitä, että ilta on tulossa. Olisi kuitenkin ilmiselvästi väärin sanoa, että "ilta" tarkoittaa sitä aikaa kun katuvalot syttyvät.


title: Eero Aaltonen

text: Eero Aaltonen (s. 12. joulukuuta 1990) on suomalainen koripalloilija. Aaltonen on ainoa useammalla kuin yhdellä kaudella kasvattajaseuraansa Loimaan Korikonkareita miesten pääsarjatasolla edustanut pelaaja. Hän pelasi urallaan myös VTB-liigassa ja miesten I-divisioonassa. Aaltonen voitti Loimaalla Suomen mestaruudet vuosina 2012 ja 2013, SM-hopeaa vuonna 2015 ja Suomen cupin hopeaa vuonna 2013.


title: Eero Aaltonen

text: Aaltosen kasvattajaseura oli Loimaan Korikonkarit, jonka edustusjoukkueessa hän debytoi I-divisioonassa kaudella 2008–2009. Hän oli mukana nostamassa seuraa Korisliigaan kaudella 2010–2011, minkä päätteeksi hän jatkoi uraansa Nilan Bisonsissa, joka jatkoi Korikonkareiden lisenssillä Korisliigassa.


title: Eero Aaltonen

text: Aaltonen pelasi kauden 2011–2012 pääasissa Bisonsin joukkueessa, mutta hän edusti myös Oulun NMKY:ta kolmen ottelun ajan I-divisioonassa. Bisonsissa hän voitti Suomen mestaruuden vuosina 2012 ja 2013. Kaudeksi 2013–2014 Aaltonen siirtyi Namika Lappeenrantaan. Kaudella 2014–2015 Aaltonen edusti Bisons Loimaata. Hän loukkaantui talvella Lapua-ottelussa ja oli loukkaantunut loppukauden ajan. Hän teki vuoden mittaisen jatkosopimuksen Loimaalle heinäkuussa 2015.


title: Eero Aaltonen

text: Bisonsin Korisliiga-kauden päätyttyä huhtikuussa 2016 puolivälierätappioihin Tampereen Pyrinnölle Aaltonen ilmoitti päättävänsä huipputason pelaajauransa Bisonsin viimeisten VTB-liigaottelujen jälkeen. Hän suunnitteli aloittavansa opinnot. Syyskuussa 2016 Aaltonen palasi ainakin yhdeksi kaudeksi koripallon pariin tehtyään pelaajasopimuksen M1DB:ssä pelanneen Ura Basketin kanssa.


title: Aivomyrskykone

text: Aivomyrskykone on Daniel Dennettin ajatuskoe, jonka mukaan ei ole mahdollista yhdistää kahta mieltä niin, että heidän visuaaliset kokemuksensa tai kvaliansa olisivat verrattavissa toisiinsa. Tämä ei olisi mahdollista Dennettin mukaan edes täydellistä teknologiaa käyttämällä. Se perustuu laitteeseen, joka on kuvailtu elokuvassa "Brainstorm", jossa henkilön visuaalinen kokemus syötetään toisen mieleen käyttämällä tätä laitetta. Dennett on tehnyt kirjan "Quining Qualia", jossa hän kertoo ajatuksistaan aivomyrskykoneesta.


title: Sune

text: Sune on skandinaavinen miehen etunimi, joka on aikoinaan esiintynyt myös muodossa "Sone".


title: Sune

text: Nimi on jo keskiajalla ollut käytössä myös Suomessa, varsinkin Savossa ja Pohjois-Pohjanmaalla. Siihen perustuvat myös eräät paikannimet kuten Suni ja Sunila. Väestörekisterikeskuksen tietojen mukaan Sune-nimisiä miehiä on Suomessa ollut 1800-luvun lopulta vuoden 2009 loppuun mennessä 675.


title: Sune

text: Sunen nimipäivä on suomenruotsalaisen kalenterin mukaan 28. maaliskuuta.


title: Ankka-jänis

text: Ankka-jänis on kaksitulkintainen kuva. Kuvan voi tulkita joko ankaksi tai jänikseksi, mutta ei molemmiksi yhtä aikaa.


title: Ankka-jänis

text: Kuva ilmestyi ensimmäisen kerran saksalaisessa huumorillisessa aikakauslehdessä Fliegende Blätter (23. lokakuuta 1892). Itävaltalais-englantilainen filosofi Ludwig Wittgenstein tutki kuvaa ja esitti sen todisteena siitä, että samaa asiaa voidaan tulkita erilaisilla ajatustavoilla.


title: Ziegler–Natta-katalyytti

text: Ziegler–Natta-katalyytiksi kutsutaan alkeenien polymerointikatalyyttejä, jotka koostuvat neljännen ryhmän siirtymämetallin organometalliyhdisteestä ja organoalumiiniyhdisteestä. Ziegler–Natta-katalyyttien käyttö on polymeeriteollisuudessa runsasta muun muassa polyeteenin ja polypropeenin valmistuksessa. Katalyytti on nimetty kehittäjiensä saksalaisen Karl Zieglerin ja italialaisen Giulio Nattan mukaan. Ziegler ja Natta saivat kehittämästään katalyyttisysteemistä Nobelin kemianpalkinnon vuonna 1963.


title: Ziegler–Natta-katalyytti

text: Karl Ziegler julkaisi vuonna 1953 tutkimuksen, että titaanitetrakloridin ja trietyylialumiinin seos katalysoi tehokkaasti eteeniin polymeroitumista huoneenlämpötilassa ja normaalissa ilmanpaineessa. Aikaisemmin tähän oli tarvittu 200 °C:n lämpötila ja 1000 ilmakehän paine. Seuraavana vuonna 1954 Giulio Natta julkaisi tutkimuksen, jonka mukaan tätä katalyyttiä voitiin käyttää aikaisemmin tuntemattoman isotaktisen kiteisen polypropeenin valmistamiseen.


title: Ziegler–Natta-katalyytti

text: Teollisuudessa käytettävät Ziegler–Natta-katalyytit ovat pääosin kiinteitä heterogeenisiä katalyyttejä, jotka sisältävät titaanitetrakloridia ja kiinteällä kantajalla ja trietyyliamiini tuodaan reaktoriin nesteenä. 1970-luvulla havaittiin, että magnesiumkloridin lisääminen kokatalyytiksi lisää huomattavasti katalyytin tehokkuutta ja selektiivisyyttä, jolloin isotaktisten polymeerien valmistaminen helpottui edelleen. Ziegler–Natta-katalyyteistä on kehitetty myös hiilivetyihin liukeneva homogeeninen katalyytti. Tässä katalyyttisysteemissä katalyyttisesti aktiivisena metallina on titaani, zirkonium tai hafnium ja niiden metalloseenikompleksit. Metalloseenikatalyyttien kehitys on mahdollistanut syndiotaktisten polyalkeenien valmistamisen.


title: Ziegler–Natta-katalyytti

text: Yhtä grammaa katalyyttiä kohden voidaan tuottaa suurimmillaan 100–130 kg polypropeenia, jonka isotaktisuusaste on 95–99 %.


title: Ziegler–Natta-katalyytti

text: Katalyyttisesti aktiivinen metalli Ziegler–Natta-katalyyteissä esiintyy hapetusluvulla +III. Tämä hapetusluku voidaan saavuttaa reaktorissa joko "in situ" tai voidaan käyttää myös titaanitetrakloridin sijasta titaani(III)kloridia. Ziegler–Natta-katalyytin toimintamekanismin periaatteen esittivät Cossee ja Arman 1960-luvulla. Tässä mekanismissa trietyylialumiini luovuttaa neljään klooriatomiin sitoutuneelle titaaniatomille etyyliryhmän, joka korvaa yhden klooriatomeista. Titaanilla on vielä yksi koordinaatiopaikka vapaana, johon kiinnittyy alkeeni, tyypillisimmin eteeni tai propeeni. Tämän jälkeen tapahtuu insertioreaktio, jossa alkeeni liittyy etyyliryhmään ja polymeeriketju pidentyy. Näin titaanilla on taas yksi koordinaatiopaikka vapaana. Isotaktisten polymeerien muodostuminen johtuu siitä, että koordinaatiokohdan steerinen este pakottaa sitoutuvan alkeenin tiettyyn asentoon.


title: Tykhismi

text: Tykhismi on filosofinen teesi, jonka mukaan sattuma vaikuttaa maailmankaikkeuden toimintaan. Sen esitti Charles S. Peirce 1800-luvun lopulla. Tykhismin mukaan mahdolliset tapahtumat eivät lopulta määräydy luonnonlakien ja alkutilanteiden vaan sattuman mukaan. Tykhismi ei kuitenkaan kiellä luonnonlakien olemassaoloa, vaan tunnustaa maailmankaikkeuden välttyvän kaaokselta niiden avulla. Tykhismi on vastakohta nesessitarismille.


title: Intel Sandy Bridge

text: Sandy Bridge on koodinimi Intelin vuonna 2011 julkaisemalle mikroarkkitehtuurille.


title: Intel Sandy Bridge

text: Sandy Bridge -suorittimet korvasivat vanhemman Nehalem-suoritinarkkitehtuurin, ja se on Pentium 4n jälkeen ensimmäinen Intelin kokonaan uusi mikroarkkitehtuuri, aiempien Core 2 - ja Nehalem-arkkitehtuurien ollen parannettuja versiota Pentium Pro:n P6-arkkitehtuurista. Myöhemmät Haswell- ja Skylake-mikroarkkitehtuurit ovat jatkokehitelmiä Sandy Bridgestä.


title: Intel Sandy Bridge

text: Kuten Pentium 4 ja toisin kuin Pentium Pro, Sandy Bridge pohjautuu PRF-tyyppiseen käskyjen uudelleenjärjestelyyn, P6n perustuessa Tomasulo-tyyppiseen käskyjen uudelleenjärjestelyyn. PRF-tyyppinen käskyjen uudelleenjärjestely mahdollistaa Sandy Bridgelle huomattavasti P6-pohjaisia suorittimia paremman suorituskyky/virrankulutus-suhteen.


title: Intel Sandy Bridge

text: Muita ominaisuuksia:Vuoden 2011 tammikuussa Intel havaitsi H67- ja P67-piirisarjallisten emolevyjen SATA-kontrollerissa ongelman, joka saattaa heikentää SATA-väyläisissä kiintolevyissä toimintaongelmia. Toms hardware arvioi että uusien emolevyjen toimittaminen rikkinäisten tilalle saattaa maksaa jopa 7 miljoonaa dollaria.


title: Vyšni Volotšokin vesitie

text: Vyšni Volotšokin vesitie (ven. Вышневолоцкая водная система) yhdistää Itämeren ja Kaspianmeren vesistöt toisiinsa. Vuosina 1703–1722 Venäjän keisari Pietari Suuren käskystä Vyšni Volotšokiin rakennettiin Venäjän ensimmäinen kanava, joka yhdisti vesistöt. Tästä Mustajoen ja Tvertsajoen välisestä kanavajärjestelmästä tuli yksi tärkeimmistä Euroopan ja Aasian välisen tavaraliikenteen reiteistä 1700-luvulla. Se sijaitsee Vyšni Volotšokin kaupungin lähellä Tverin alueella, Venäjällä. Vesitie on yhä käytössä, mutta aika on ajanut sen ohi. Sitä eivät voi käyttää suuret jokilaivat, minkä vuoksi jokitavaraliikenteessä sen on korvannut Volgan–Itämeren vesitie. Vyšni Volotšokin vesitie on yksi kolmesta kanavajärjestelmästä, jotka yhdistivät aikoinaan Nevan ja Volgan vesistöt toisiinsa. Muut olivat Volgan–Itämeren vesitie sekä Tihvinän kanavajärjestelmä.


title: Vyšni Volotšokin vesitie

text: Vesireitti Ilmajärvestä ylävirtaan Mustajokea ja Tsnajokea pitkin sekä Tvertsajoelle ja sieltä alavirtaan Volgalle tunnetaan jo "varjagiajoilta" asti. Tästä on todisteena huomattavat arkeologiset löydöt näiden jokien varsilta.


title: Vyšni Volotšokin vesitie

text: Vyšni Volotšok nimen alkuperä tulee venäjänkielen sanasta (волок), joka tarkoittaa vetotaivalta. Alue on Valdain ylänköä, jossa veneet vedettiin yhdestä joesta toiseen. Tällä vedenjakajalla myös varjagit vetivät veneensä mennessään Rurikinlinnasta Volgalle ja takaisin.


title: Vyšni Volotšokin vesitie

text:
12.1.1703 Venäjän keisari Pietari Suuri allekirjoitti määräyksen kanavan rakentamisesta laivojen purjehdusta varten sen sijaan, että jatkettaisiin kantamista.
Ruhtinas Matvei Gagarin määrättiin rakennustyön valvojaksi sekä hollantilainen vesi-insinööri Adriaan Houter Amsterdamista palkattiin projektia toteuttamaan. Rakennustöissä oli 6 000 miestä.


title: Vyšni Volotšokin vesitie

text:
Vyšni Volotšokin vesitie avattiin vuonna 1709, jolloin siitä tuli ensimmäinen vesitie, joka yhdisti Nevan ja Volgan vesistöt toisiinsa. Kanavan nimeksi annettiin Ruhtinas Gagarinin mukaan "Gagarinin kanava" ja myöhemmin "Tvertsan kanava". Se oli 2 811 m pitkä ja 15 m leveä. Siinä on 2 sulkua. Rakennustöissä tuli paljon suunnitteluvirheitä, minkä vuoksi siinä ei vesi riittänyt laivoja varten, joten purjehdus muuttui mahdottomaksi jo samana kesänä vuonna 1709.
Sitä korjailtiin seuraavina vuosina, jolloin sitä pystyttiin taas käyttämään. Vuonna 1718 Tsnajoki muutti virtaustaan ja ohitti sulut, minkä vuoksi purjehdus joella lopetettiin.


title: Vyšni Volotšokin vesitie

text:
26.6.1719 Pietari Suuri määräsi novgorodilaisen kauppiaan Mihail Serdjukovin uudistamaan kanavan. Serdjukov rakennutti
Vyšni Volotšokin tekoaltaan, josta vesi purkautui Mstinojärveen (sieltä Mustajokeen) ja toinen Tvertsajokeen. Hän myös uudisti kanavan ja sulut. Kanava oli hänen perheensä hallinnassa vuoteen 1774 asti, jolloin se siirtyi valtiolle. Sen ajan Serdjukovin perhe pystyi keräämään kanavan käyttäjiltä kulkumaksuja.


title: Vyšni Volotšokin vesitie

text:
1700-luvulla Serdjukov rakennutti useita sulkuja Mustajoelle ja Tvertsajoelle, jotta ne säilyisivät hyvässä purjehduskunnossa.
Vuonna 1773 Jakov Sievers Novgorodin kuvernööri nimettiin vesitien
valvojaksi. Sievers täydensi vesitietä rakentamalla sinne vielä 2 pienempää tekoallasta. Vuonna 1797 tehtiin vielä korjaustöitä siellä. Näiden toimenpiteiden seurauksena vesiliikenne lisääntyi valtavasti tällä vesitiellä. 1760-luvulla kanavalla liikkui yli 4 000 laivaa vuodessa. Vuodesta 1775 eteenpäin siellä liikkui yli 55 000 laivaa vuodessa. Suurin liikenne oli 1814–1849, minkä jälkeen liikenne rupesi hiljenemään muiden vesiteiden käyttöönoton sekä rautatien valmistumisen jälkeen Moskovan ja Pietarin välille.


title: Vyšni Volotšokin vesitie

text:
Vuonna 1778 Vyšni Volotšokin vesitie oli valmis koko pituudeltaan Tverin ja Laatokan kanavan välillä. Se oli jaettu 3 osaan: yksi Tverin ja Mstinojärven välillä, toinen Mstinojärven ja Novgorodin välillä sekä kolmas Novgorodista Olhavanjokisuuhun.
Vyšni Volotšokin vesitien päämaja oli Vyšni Volotšokissa, joka sai kaupunkioikeudet vuonna 1770.


title: Sixtus-skandaali

text: Sixtus-skandaali oli Itävalta-Unkarin keisari Kaarle I:n epäonnistunut yritys käydä ensimmäisen maailmansodan aikana keväällä 1917 salaisia rauhanneuvotteluita ympärysvaltojen kanssa tärkeimmän liittolaisensa Saksan tietämättä. Neuvotteluissa hän lupasi tukea Elsass-Lothringenin palauttamista Ranskalle erillisrauhan ehtona. Tapaus tuli julkisuuteen vuotta myöhemmin sodan vielä jatkuessa, ja aiheutti kitkaa Saksan ja Itävalta-Unkarin suhteisiin.


title: Sixtus-skandaali

text: Keisari Kaarle käytti rauhantunnusteluissaan välikätenä lankoaan, Bourbon-Parman prinssi Sixtusta, joka palveli tykistöluutnanttina Belgian armeijassa ympärysvaltojen puolella. Kaarle otti häneen yhteyttä hänen äitinsä kautta, jonka Sixtus tapasi tammikuussa 1917 puolueettomassa Sveitsissä. Neuvoteltuaan Ranskan ulkoministerin ja presidentin kanssa sekä saatuaan virallisen kutsun keisarin luokse prinssi Sixtus matkusti Itävaltaan. Hän tapasi 23.–24. maaliskuuta Laxenburgin linnassa Wienin lähellä Kaarlen ja tämän ulkoministerin Ottokar Czerninin. Palattuaan hän toimitti 31. maaliskuuta Ranskan presidentti Raymond Poincarélle keisarin henkilökohtaisen kirjeen, jossa tämä lupasi tukea Ranskan vaatimusta saada Elsass-Lothringen takaisin Saksalta, mikä oli Poincarén asettama ennakkoehto rauhanneuvotteluille.


title: Sixtus-skandaali

text: Mahdollisuus solmia erillisrauha Itävalta-Unkarin kanssa innosti Ranskan hallitusta, joka paljasti rauhantarjouksen tärkeimmille liittolaisilleen. Asiasta neuvoteltiin 19. huhtikuuta 1917 Ranskan, Ison-Britannian ja Italian edustajien kesken Saint-Jean-de-Mauriennessa. Tällöin Italian ulkoministeri Sidney Sonnino vaati, että Italian tulisi saada Itävalta-Unkarilta kaikki ne alueet, jotka ympärysvallat olivat sille luvanneet vuoden 1915 Lontoon sopimuksessa. Prinssi Sixtus välitti tämän tiedon keisari Kaarlelle uudessa tapaamisessa 8.–9. toukokuuta, ja sai tältä vastaukseksi toisen kirjeen. Neuvottelut kariutuivat lopulta, koska Kaarle ei ollut halukas luovuttamaan Itävalta-Unkarin omia alueita Italialle, ja koska Italian hallitus ei suostunut peräytymään vaatimuksistaan.


title: Sixtus-skandaali

text: Kaarle I ei ilmeisesti ollut kertonut lähettämiensä kirjeiden sisällöstä ja tekemistään rauhantarjouksista ulkoministerilleen Czerninille. ”Sixtus-kirjeet” tulivat kuitenkin julkisuuteen huhtikuussa 1918. Kun Czernin oli viitannut puheessaan Ranskan tekemiin kariutuneisiin rauhantarjouksiin, Ranskan uusi pääministeri Georges Clemenceau julkaisi vastavetona osan Kaarlen kirjeistä. Kun Czernin vaati keisarilta selitystä, tämä vakuutti että ranskalaiset olivat väärentäneet ensimmäiseen kirjeeseen sisältyneen maininnan Elsass-Lothringenista sekä toisen kirjeen kokonaan. Selitykset eivät kuitenkaan olleet uskottavia, ja Czernin erosi skandaalin seurauksena ulkoministerin paikalta 17. huhtikuuta 1918. Samana päivänä Kaarle lähetti Saksan keisari Vilhelm II:lle sähkeen, jossa hän kiisti kirjeiden aitouden ja vakuutti Itävalta-Unkarin pysyvän lojaalisti Saksan rinnalla. Käytännössä Saksan johto kuitenkin menetti luottamuksensa Kaarleen.


title: Rukoillaan äiti (olen kypsä nyt)

text: Rukoillaan äiti (olen kypsä nyt) on 70-luvun Vihannesten EP, jonka Woimasointu julkaisi 28. maaliskuuta 2014. Levy sisältää neljä kappaletta, joista kaksi ensimmäistä on yhtyeen tulevalla albumilla "Non-Stop". Kaksi viimeistä kappaletta on äänitetty akustisesti vain tätä julkaisua varten, ja ne julkaistaan tässä muodossa vain tällä julkaisulla. Nimikappale on käännös Jason & the Scorchersin "Fervor"-minialbumilla ilmestyneestä kappaleesta "Pray For Me Mama (I'm a Gypsy Now)".


title: Pullokurpitsa

text: Pullokurpitsa eli kalebassi ("Lagenaria siceraria") on kurkkukasveihin kuuluva köynnöskasvi. Pullokurpitsa on rentovartinen, suurilehtinen, ja sillä on pienet, valkoiset kukat. Sen hedelmää käytetään ravintona, ja siitä valmistetaan myös soittimia, talousastioita ja muita tarve-esineitä.


title: Tikaskaarteenvuoren kalliomaalaus

text: Tikaskaarteenvuoren kalliomaalaus sijaitsee Saimaan Luonterissa Mikkelissa Etelä-Savossa. Kalliomaalauksen löysivät Juhani Grönhagen ja Leena Lehtinen vuonna 1988 tehdyn kalliomaalausten etsintähankkeen aikana. Vuokko Ikonen löysi sieltä vielä maalauskentän alaosan kuviot 2000-luvun alussa. Maalaus on ajoitettu kuvion tyyliä vertaamalla väljästi kivikautiseksi.


title: Tikaskaarteenvuoren kalliomaalaus

text: Paikka sijaitsee Anttolan kirkolta 11,2 km koilliseen Saimaan Luonterin Siikaveden itärannalla, jossa on Pihlajasalon saari. Saaren lounaisosassa oleva jyrkkä ja korkea kallioinen vuori hallitsee ympäristöään. Kalliojyrkänne, jossa maalauken kuviot ovat 10 metrin korkeudella, aukeaa länsilounaaseen ja on järveltä piilossa metsäisen terassin takana. Itse maalaus sijaitsee varsin korkealla ja sen äärelle pääsee vain tikkailla, joilla kiivetään kalliolla olevan terassin päälle.


title: Tikaskaarteenvuoren kalliomaalaus

text: Kohde sijaitsee yksityisen maanomistajan maalla, ja sinne on opaste, jonka teki vuoden 1995 "Muinaisen ihmisen jäljillä" -hanke. Myös maalauskallion luonna on samasta syystä opastaulu. Opastus ohjaa kulkemaan mökille johtavaa hiekkatietä pitkin, joka ohittaa maalauskallion rannan puolelta.


title: Tikaskaarteenvuoren kalliomaalaus

text: Maalaus on kaksiosainen. Ylin osa sijaitsee 10 metrin korkeudella vedenpinnasta. Se alla on toinen kuvakenttä, jonka kuvia ei ilmeisesti ole esitelty missään julkaisussa. Maalattu yläalue on 3,7 metriä leveä, mutta suurin osa sen kuvioista ovat suttaantuneet punaväriläskiksi. Vasemmalla puolella näkyy 60 senttimetriä korkea kuvio, joka esittää käsiään ylhäällä pitävää ihmistä. Sen vieressä on epäselvä kuvio, joka esittää ilmeisesti hirveä, ja vielä varsin selkeä venekuvio, jonka peräosa on tuhoutunut. Hirven jäljelle jäänyt osa on 27 senttimetriä pitkä.


title: Tikaskaarteenvuoren kalliomaalaus

text: Kalliosta erottuu lippa, joka suojaa sen alle maalattuja kuvioita. Siitä erottuu 27 senttimetriä korkea ihmishahmo, joka on maalattu leveällä viivalla. Toinen ihminen on koukkupolvinen ja se on maalattu kapella viivalla. Sen pituus on 30 senttimetriä. Kuvakentän oikealla puolella on vielä kuvioita, joista useimmat ovat katkelmallisia ja tulkitsematta. Ainoastaan venekuvion piirteet erottuvat yhdestä kohtaa. Venekuvion pituus on 31 senttimetriä.


title: Tikaskaarteenvuoren kalliomaalaus

text: Yleensä ajatellaan, että Suomen kalliomaalaukset on maalattu veneessä istuen tai jään päällä seisten silloin, kun muita vaihtoehtoja ei ole ollut tarjolla. Täällä kallion terassin korkeus mahdollistaa maalaamisen sen päällä seisten, joten näiden kuvioiden ajoittaminen muinaisen Saimaan vedenpinnan korkeuden avulla ei vakuuta kaikkia. Kalliossa on kuitenkin yksi kuvio, jota ei ole voitu maalata terassilta seisten, vaan sen tekemiseen on tarvittu korkeampaa vedenpintaa.


title: Anttoni Tapio

text: Anttoni Tapio (s. 23. kesäkuuta 1992 Ylämaa) on suomalainen koripalloilija, joka edustaa Lappeenrannan NMKY:ta. Hän on pelannut urallaan kuusi nuorten maaottelua.


title: Anttoni Tapio

text: Tapio on Lappeenrannan NMKY:n kasvatti ja hän debytoi seuran edustusjoukkueessa jo kaudella 2007–2008, jolloin hän pelasi kauden aikana kolme ottelua. Kauden päätteeksi joukkue voitti SM-pronssia.


title: Anttoni Tapio

text: Hänen peliminuuttinsa nousivat merkittävästi kaudella 2010–2011, jolloin hän teki keskimäärin 4,1 pistettä ottelua kohden ja pelasi 29 ottelua.


title: North American F-82 Twin Mustang

text: North American F-82 Twin Mustang (myös P-82) on yhdysvaltalainen potkurikäyttöinen hävittäjälentokone. Tyyppi kehitettiin P-51 Mustangista. P-82 Twin Mustang valmistui liian myöhään ehtiäkseen osallistumaan toiseen maailmansotaan. Lentokonetta käytettiin kuitenkin Korean sodassa, jossa se saavutti rajoitettua menestystä suihkukoneaikakauden kynnyksellä. Ensilentonsa 6. heinäkuuta 1945 lentänyt konetyyppi vedettiin pois ensilinjan aktiivipalveluksesta helmikuussa 1952. P-82:n valmistusmäärä oli tuotannon päättyessä 272 koneyksilöä. P-82 nimettiin uudelleen vuonna 1948 F-82 Twin Mustangiksi uuden nimeämiskäytännön mukaisesti (P=Pursuit, F=Fighter).


title: North American F-82 Twin Mustang

text: Rakenteellisilta ratkaisuiltaan Twin Mustang oli erikoinen kone, sillä kone oli rakennettu yhdistämällä kaksi runkoa ohjaamoineen välisiivellä. Koneen kaksi 12-sylinteristä V-moottoria sijaitsivat kummankin rungon keulalla. Toisessa täyspitkässä rungossa sijaitsi koneen lentäjä, ja toisessa sen suunnistaja/ase- ja tutkaupseeri. Potkurit pyörivät vastakkaisiin suuntiin niiden aiheuttaman kiertomomentin eli sivuttaisväännön kumoamiseksi. Korkeusvakaaja sijaitsi koneen runkojen välissä. Moottorityyppi ei ollut P-51 -koneissa käytetty Rolls-Royce Merlin, vaan 1 600 hevosvoiman tehoinen Allison V-1710-143/145, jota käytettiin esimerkiksi Bell P-39 Airacobra ja Bell P-63 Kingcobra -hävittäjätyypeissä. F-82 Twin Mustang jäi USAAF:n käyttämäksi mäntämoottorihävittäjäksi. Se oli kehitetty alun alkujaan pitkän matkan pommituskoneitten saattohävittäjäksi, mutta konetyyppiä käytettiin lopulta paljolti yöhävittäjänä.


title: Phoneutria nigriventer

text: Phoneutria nigriventer on brasilianvaeltajahämähäkkeihin kuuluva hämähäkkilaji. Se on suvun lajeista laajimmalle levinnyt ja sitä tavataan Kaakkois-Brasiliasta etelään Pohjois-Argentiinaan ja Paraguayhun. "Phoneutria nigriventer" on yleinen banaaniviljelyksillä. Laji voi tulla myös ihmisasumuksiin, joissa on pimeitä ja kosteita paikkoja.


title: North American AJ Savage

text: North American AJ Savage (myöhempänä A-2 Savage) on Yhdysvaltain laivaston raskas pommituskone. Koneen suunnittelija ja valmistaja oli North American Aviation. Ensilento tapahtui vuonna 1948.


title: North American AJ Savage

text: Konetyyppi oli käytössä Yhdysvaltain laivastossa vuosina 1950–1960. Historiallisessa mielessä mainittuna, AJ Savage lienee ensimmäinen laivastopommittaja, joka kykeni kuljettamaan yhden ydinpommin. Konetyypin seuraaja oli Douglas A-3 Skywarrior. Savagella ei ollut suoranaisia edeltäjiä B-25 Mitchelliä lukuun ottamatta. Tyypillä osoitettiin ensi kerran, että lentotukialuksia käyttävä raskas lentokone kykeni tehokkaaseen pommitukseen. Koneen miehistön määrä oli 3 henkeä.


title: North American AJ Savage

text: Konetyyppi oli rakenneratkaisultaan trapetsisiipinen ylätaso, ja peräsin oli rakenteeltaan perinteinen. Jokseenkin harvinainen sekamoottorinen voimalaitejärjestely kuvaa hyvin kehitysaikakauden murroskautta. Kone oli kolmimoottorinen: siinä oli kaksi mäntämoottoria ja yksi suihkumoottori. Molemmat 2 400 hevosvoiman tehoista, turboahdettua Pratt & Whitney R-2800 -tähtimoottoria, jotka kaksirivisiä ja 18-sylinterisiä, sijaitsivat koneen siivissä. Allison J-33 -suihkumoottori sijaitsi koneen perärungossa. Näiden avulla kone kykeni saavuttamaan 760 km/h huippunopeuden. Se saavutettiin vasta pommituskohteen lähestyessä. Omalle aikakaudelleen sovellettuna, tuo saavutus oli varsin hyvää tasoa.


title: North American AJ Savage

text: Savagen ainoa aseistus oli sen 5 400 kilogramman pommikuorma. Yksi ydinpommi oli mahdollista kuljettaa. Konetyyppiä käytettiin myös tiedustelukoneena sekä ilmatankkaukseen. Kone osallistui Korean sotaan.


title: Lynkkysuoli

text: Lynkkysuoli on paksusuolen osa, joka alkaa umpisuolesta ja päättyy peräsuoleen. Lynkkysuoli jaetaan neljään osaan. Kohoava lynkkysuoli alkaa oikeasta suolikuopasta ("fossa iliaca"), josta se kulkee vatsontelon takaseinään kiinnittyneenä ylös oikeanpuoleisen munuaisen kohdalle. Sen ja maksan välissä lynkkysuoli kääntyy vasemmalle jatkuen poikittaisena lynkkysuolena. Se kulkee jokseenkin vaakasuorassa tai pienessä alassuuntaisesa kaaressa mahalaukun ison kaarroksen alitse suunnilleen vasemman munuaisen paikkeille. Siitä se kääntyy alaspäin ja jatkuu laskevana lynkkysuolena. Se kulkee vatsaontelon seinään kiinnikasvaneena vasempaan suolikuoppaan, jossa se irtaantuu vatsaontelon seinästä. Siitä se jatkuu s-kirjaimen muotoisena mutkana pikkulantioon. Siellä sijaitsevaa suolen jatkoa kutsutaan peräsuoleksi.


title: Leonid Tsypkin

text: Leonid Tsypkin (1926–1982) oli venäjänjuutalainen lääketieteen tutkija, jonka merkitys on ensisijaisesti siinä, että hän on kirjoittanut Dostojevski-aiheisen romaanin "Kesä Baden-Badenissa" (suom. Marja-Leena Jaakkola, Tammi, 2003). Aino Rajalan mukaan "koskettava teos on sekä syntyhistoriansa, syvyytensä että kirjallisen loistonsa puolesta ainutlaatuinen ilmiö".


title: Leonid Tsypkin

text: Tsypkin oli menestynyt lääketieteen tutkija Neuvostoliitossa. Hänen äitinsä kuoli Minskissä natsien vainoissa. Hänen isänsä joutui vankilaan Stalinin vainojen aikana ja yritti itsemurhaa.


title: Leonid Tsypkin

text: Tsypkin ei saanut teostaan elinaikanaan Neuvostoliitossa julki. Hän joutui vaikeuksiin, kun hänen poikansa emigroitui Yhdysvaltoihin 1977. Tsypkin menetti työpaikkansa ja sai matkustuskiellon. Hänen tuttavansa salakuljettivat käsikirjoituksen Yhdysvaltoihin, jossa se julkaistiin emigranttilehdessä viikkoa ennen hänen kuolemaansa. Teos julkaistiin kahtena käännöksenä jo 1980-luvulla mutta jäi vaille huomiota. Kun Susan Sontag törmäsi teokseen, hän kirjoitti esipuheen sen uuteen painokseen 2001, jolloin teos sai enemmän julkisuutta. Vappu Orlovin suomentama esipuhe on mukana suomennoksessa.


title: Cecil B. DeMille -palkinto

text: Cecil B. DeMille -palkinto () on Hollywood Foreign Press Association -yhdistyksen myöntämä Golden Globe -palkinto kunnianosoituksena. Cecil B. DeMille -palkinto myönnetään vuosittain Golden Globe -gaalassa. Ainoastaan vuosina 1976 ja 2008 kunniapalkintoa ei myönnetty. Ensimmäinen Cecil B. DeMille -palkinto myönnettiin 21. helmikuuta vuonna 1952 9. Golden Globe -gaalassa. Cecil B. DeMille -palkinto on nimetty ohjaaja Cecil B. DeMillen kunniaksi. Cecil B. DeMille sai kyseisen palkinnon ensimmäisenä. Judy Garland oli ensimmäinen nainen, joka vastaanotti palkinnon vuonna 1962. Garland oli vasta 39-vuotias vastaanottaessaan palkinnon, ja hänestä tulikin nuorin palkinnon vastaanottaja koskaan. Samuel Goldwynistä tuli vanhin palkinnon vastaanottaja vuonna 1973 hänen ollessaan 90-vuotias.


title: Aegis (kuu)

text: Aegis on päävyöhykkeen asteroideihin kuuluvan pikkuplaneetta Minervan suurempi ja ulompi kuu, jonka läpimitta on noin 4 km. Kuu sai nimensä roomalaisen mytologian jumalatar Minervan (kreikkalaisittain Athena) käyttämän maagisen kilven Aigisin mukaan, joka pystyi lamauttamaan siihen katsovat viholliset. Ennen nimeämistään se tunnettiin tunnuksella S/2009 (93) 1. Aegiksen löysivät F. Marchis, P. Descamps, J. Berthier ja F. Vachier Mauna Kealla 16. elokuuta vuonna 2009. Toinen Minervan kuista on nimeltään Gorgoneion.


title: Diego Ifrán

text: Diego Ifrán Sala (s. 8. kesäkuuta 1987) on uruguaylainen jalkapalloilija, joka edustaa Primera Divisiónissa pelaavaa Real Sociedadia.


title: Diego Ifrán

text: Kärkihyökkääjänä pelaava Ifrán aloitti uransa montevideolaisessa Fénixissä, josta tie kävi Uruguayn suurseuraan Danubioon vuonna 2008. Kahden Danubio-kauden jälkeen Ifrán siirtyi Eurooppaan Real Sociedadiin, josta hän lähti lainalle La Coruñaan vuonna 2014. Hän palasi takaisin Sociedadiin kesällä 2014, mutta siirtyi heti lainalle Segunda Divisiónin CD Tenerifeen, jossa hän teki kauden 2014-2015 aikana 28 ottelussa 11 maalia.


title: Gorgoneion (kuu)

text: Gorgoneion on päävyöhykkeen asteroideihin kuuluvan pikkuplaneetta Minervan pienempi ja sisempi kuu. Sen löysivät F. Marchis, P. Descamps, J. Berthier ja F. Vachier Mauna Kealla 16. elokuuta vuonna 2009. Kuu nimettiin roomalaisen mytologian jumalatar Minervan (kreikkalaisittain Athena) käyttämän maagisen gorgonpäisen amuletin, Gorgoneionin, mukaan. Kuu tunnettiin aikaisemmin väliaikaisella tunnuksella S/2009 (93) 2. Kuun läpimitta on noin 3 km. Toinen Minervan kuista on nimeltään Aegis


title: Jakke Valakivi

text: Jakke Raimo Milagro Valakivi Álvarez (s. 1963 Peru) on perulainen ekonomisti. Valakivi toimi Perun puolustusministerinä huhtikuusta 2015 heinäkuuhun 2016 presidentti Ollanta Humalan hallituksessa. Tätä ennen hän toimi elokuusta 2012 Perun varapuolustustusministerinä. Ennen ministerintehtäviä hän toimi finanssialalla.


title: Jakke Valakivi

text: Valakivellä on suomalaista sukutaustaa. Hänen isoisänsä oli myös nuortenkirjailijana tunnetuksi tullut jääkärieverstiluutnantti Lahja Valakivi. Valakiven isä "Raimo Valakivi" oli jatkosodassa pommikoneita lentänyt sotilaslentäjä, joka siirtyi Etelä-Amerikkaan vuonna 1946 todettuaan ettei siviililentäjille ollut kotimaassa työtilaisuuksia valvontakomission kieltäessä siviili-ilmailun Suomessa vuosina 1945–1946.


title: Jakke Valakivi

text: Keväällä 2014 Jakke Valakivi teki varapuolustusministerinä työvierailun Suomeen ja tapasi Suomen puolustusministeri Carl Haglundin.


title: Valakivi

text: Valakivi on seuraavien henkilöiden sukunimi:


title: Jalmari Kauppala

text: Hjalmar (Jalmari) Kauppala, sukunimi vuoteen 1919 saakka "Wainio" (13. maaliskuuta 1883 Hausjärvi – 23. tammikuuta 1933 Helsinki) oli suomalainen opettaja, helluntaiherätyksen saarnaaja ja uskonnollinen kirjailija.


title: Jalmari Kauppala

text: Kauppalan vanhemmat olivat maanviljelijä Juho (Johan) Kauppala ja Loviisa Kauppala. Hän pääsi ylioppilaaksi Porvoon yhteiskoulusta 1903 ja suoritti Helsingin yliopistossa teologian preliminääritutkinnon 1906. Kauppala oli naimisissa Henni Paanasen kanssa. Pariskunnan poika, automyyjä Martti Tapani Gabriel (s. 1914), kaatui talvisodassa reservin vänrikkinä Kannaksen Hatjalahden Jääkärikodinniemessä 5. helmikuuta 1940 vihollisen suorasuuntaustykin täysosumasta.


title: Teddy Biaudet

text: Teodor (Teddy) August Biaudet (15. toukokuuta 1886 Helsinki – 11. joulukuuta 1967 Kauniainen) oli suomalainen lääkäri ja ruotsin kielellä kirjoittanut muistelmakirjailija.


title: Teddy Biaudet

text: Biaudetin vanhemmat olivat yliopistonlehtori Léon Gabriel Biaudet ja Marie Louise Gerber. Hän pääsi ylioppilaaksi Viipurin ruotsalaisesta lyseosta ja valmistui Helsingin yliopistosta lääketieteen kandidaatiksi 1910 ja lisensiaatiksi 1915. Ensimmäisen maailmansodan aikana Biaudet oli 1916–1917 Nobelin sotasairaalan ylilääkärinä Bakussa. Biaudet toimi Kirkkonummen kunnanlääkärinä 1918–1945 ja Kauniaisten kauppalanlääkärinä 1945–1954.


title: Teddy Biaudet

text: Biaudetin ensimmäinen puoliso vuodesta 1910 oli Anna Lisa Selin ja toinen vuodesta 1930 Mia Louise Avellan, lääkäri ja kirjailija Herman Wilhelm Avellanin sisar.


title: Roanoken siirtokunta

text: Roanoken siirtokunta oli vuonna 1587 perustettu Englannin ensimmäinen siirtokunta Pohjois-Amerikassa. Siirtokunta jäi pian perustamisensa jälkeen oman onnensa nojaan ja englantilaisten palatessa vuonna 1590 kaikki siirtokunnan asukkaat olivat kadonneet. Heidän kohtalostaan on kehitetty erilaisia teorioita. Siirtokunta sijaitsi Roanokensaarella, joka on nykyisen Yhdysvaltain Pohjois-Carolinan rannikon edustalla.


title: Roanoken siirtokunta

text: Englanti oli 1500-luvulla pieni maa oman maanosansa laitamilla. Roanoken siirtokunnan perustaminen oli Englannin ensimmäinen yritys saada jalansijaa uudella mantereella. Monet sen laivaston aluksista harjoittivat merirosvousta ja ryöstelivät etenkin Espanjan Länsi-Intiasta tulevia laivoja. Englantilaislaivojen kapteeneilla oli usein hallitsijan myöntämä kaapparikirja. Englantilaissiirtokunnan perustamista Amerikkaan alettiin suunnitella, jotta merirosvot saisivat jostain helposti tuoreita elintarvikkeita. Siirtokunnassa oli tarkoitus myös jossakin vaiheessa aloittaa Englannissa kysyttyjen raaka-aineiden, kuten sokeriruo'on ja puuvillan, viljely.


title: Roanoken siirtokunta

text: Richard Hakluytin teos "Tutkielma" asettumisesta länteen kannusti englantilaisia valtaamaan Pohjois-Amerikan siirtomaakseen, ja Sir Walter Raleigh lähetti tutkimusretkikunnan Roanoken saarelle.


title: Roanoken siirtokunta

text: Ensimmäiset siirtolaiset saapuivat Roanokeen vuonna 1585. Heille oli annettu ohjeet kohdella sikäläisiä intiaaneja kunnioittavasti, sillä he olisivat riippuvaisia näiltä saaduista elintarvikkeista, kunnes he saisivat satoa omasta takaa. Kun uudisasukkaat intiaanileirissä vierailun jälkeen havaitsivat yhden hopea-astian kadonneen, he syyttivät varkaudesta intiaaneja ja polttivat heidän satonsa. Lopuksi siirtolaisten ja intiaanien välit tulehtuivat niin pahoin, että välttääkseen nälkäkuoleman englantilaisten oli pakko palata kotimaahansa.


title: Roanoken siirtokunta

text: Raleigh ei luopunut siirtokuntasuunnitelmista, vaikka ensimmäinen asutusyritys olikin mennyt mönkään. John White, joka oli käynyt jo aiemmin Roanokessa, nimitettiin uuden siirtokunnan kuvernööriksi. Vuonna 1587 hän lähti kohti saarta mukanaan toistasataa miestä, naista ja lasta. Kahden ja puolen kuukauden merimatkan jälkeen laiva saapui Roanokeen 22. heinäkuuta 1587, ja retkikunta asettui asumaan entisten asukkaiden hylkäämiin rakennuksiin.


title: Roanoken siirtokunta

text: Ensimmäiset vaikeudet ilmenivät jo viikon kuluttua, jolloin taskurapuja etsimään mennyt mies löydettiin kallo murskattuna. Asialla olivat selvästi intiaanit. White antoi periksi vaatimuksille kostaa miehen kuolema, mutta siirtolaiset hyökkäsivät erehdyksissä väärän heimon kimppuun. Kun siirtolaiset saareen tuonut laiva alkoi kuukauden kuluttua tehdä lähtöä takaisin, siirtolaiset suostuttelivat Whiten lähtemään sen mukana Englantiin noutamaan elintarvikkeita ja lisää väkeä.


title: Roanoken siirtokunta

text: Kun White saapui Lontooseen, Englannin ja Espanjan välille oli puhjennut sota ja kuningatar oli kieltänyt kaikkia laivoja lähtemästä Englannista, jotta maalla olisi riittävästi kalustoa taistelemaan espanjalaisia vastaan. Kun purjehduskielto lopulta kumottiin, siirtokuntahankkeen alkuperäisten tukijoiden kiinnostus oli laimentunut eivätkä he halunneet enää varustaa uutta retkikuntaa matkaan. Vuonna 1590 Walter Raleigh'n onnistui lopulta löytää muutama laiva, joiden kapteenit olivat halukkaita lähtemään hänen kanssaan Roanokeen.


title: Roanoken siirtokunta

text: Vuoden 1590 elokuussa White vihdoin erotti Roanoken horisontissa. Yllättäen White huomasi jotain, joka saattoi olla merkki siitä, että siirtolaiset olivat yhä elossa. Lähellä kohtaa, jossa hän oli hyvästellyt siirtokunnan jäsenet, taivaalle kohosi savupatsas. Seuraavana aamuna aluksesta laskettiin kaksi laivavenettä, joista toiseen White asettui. Kun veneet olivat ehtineet puoliväliin matkaa, White näki toisen savupatsaan kauempana ja käski muuttamaan kurssia. Maihin noustuaan miehet eivät kuitenkaan löytäneet jälkeäkään siirtolaisista.


title: Roanoken siirtokunta

text: Alukset siirtyivät saaren pohjoispuolelle ja laskivat ankkurin. Juuri muuta merkkiä siirtolaisista ei löytynyt: yhden puun kaarnaan oli kaiverrettu sana "CRO" ja leirin portinpylvääseen sana "CROATOAN". Croatoan oli sekä läheisen saaren että siellä asuvan paikallisen intiaaniheimon nimi. Pelkästä yhdestä sanasta ei voitu päätellä olivatko siirtolaiset ehkä pakon edessä tai vapaaehtoisesti lähteneen Croatoan-saarelle, joka on nykyinen Hatteras Island – vai oliko Croatoan-heimo ehkä surmannut heidät. Siirtokunta näytti kadonneen kuin maan nielemänä.


title: Kesä Baden-Badenissa

text:
Kesä Baden-Badenissa ("Лето в Бадене") on venäjänjuutalaisen lääkärin ja kirjailijan Leonid Tsypkinin romaani. Sen aiheena on venäläinen kirjailija Fjodor Dostojevski. Teoksen on suomentanut Marja-Leena Jaakkola, ja suomennoksen on julkaissut Tammi vuonna 2003.
Tsypkin ei saanut teostaan elinaikanaan Neuvostoliitossa julki. Kun hänen poikansa emigroitui Yhdysvaltoihin 1977, hän joutui vaikeuksiin, menetti työpaikkansa ja sai matkustuskiellon. Hän kirjoitti teosta noina vuosina. Hänen tuttavansa salakuljettivat käsikirjoituksen Yhdysvaltoihin, jossa se julkaistiin emigranttilehdessä viikkoa ennen hänen kuolemaansa. Teos julkaistiin kahtena käännöksenä jo 1980-luvulla mutta jäi vaille huomiota. Kun Susan Sontag törmäsi teokseen, hän kirjoitti esipuheen sen uuteen painokseen 2001, jolloin teos sai enemmän julkisuutta. Vappu Orlovin suomentama esipuhe on mukana suomennoksessa.


title: Kesä Baden-Badenissa

text: Aino Rajalan mukaan "koskettava teos on sekä syntyhistoriansa, syvyytensä että kirjallisen loistonsa puolesta ainutlaatuinen ilmiö", ja hän kiittää myös Jaakkolan suomennosta hienoksi.


title: Äkämäpistiäiset

text: Äkämäpistiäiset eli äkämäpistiäismäiset ("Cynipoidea") on pistiäisten lahkoon ja kapeatyvisten alalahkoon kuuluva yläheimo. Nimi voi myös tarkoittaa siihen kuuluvaa aitoäkämäpistiäisten heimoa.


title: Äkämäpistiäiset

text: Äkämäpistiäiset ovat pieniä ja yleensä mustia, mutta osa myös kellertäviä tai punaruskeita. Niiden tuntosarvet ovat lyhyehköt ja suorat. Siipisuonitus on epätäydellinen. Takaruumis on sivuilta lytistynyt.


title: Äkämäpistiäiset

text: Äkämäpistiäiset elävät joko kasvien tai eläinten loisina. Kasveihin äkämiä muodostavat lajit kuuluvat aitoäkämäpistiäisten ("Cynipidae") heimoon. Suurin osa yläheimon lajeista on kuitenkin kärpäs- ja kovakuoriaistoukkien loisia.


title: Äkämäpistiäiset

text: Suomessa yläheimoon kuuluvia lajeja tunnetaan noin 165.


title: Äkämäpistiäiset

text: Nimensä yläheimo saa aitoäkämäpistiäisistä, jotka munivat kasvisolukkoon. Äkämät syntyvät toukkien tai munivan yksilön rauhasistaan erittämän kasvuasäätelevän kemikaalin ja kasvin kemikaalien reagoidessa keskenään. Jokaisen lajin tuottama erite on erilaista ja niiden synnyttämä äkämä on aina tietyn muotoinen ja värinen. Äkämä toimii toukan suojana ja ravintona sen kehittyessä.


title: Äkämäpistiäiset

text: Yläheimo luetaan joskus kuuluvan kätköpistiäisten ("Parasitica") luokaan, joka ei kuitenkaan kuulu varsinaiseen taksonomiaan. Äkämäpistiäisiin kuuluvia heimoja ovat:


title: Bulgarian–Bysantin sota (981–1018)

text: Bulgarian–Bysantin sota (981–1018) käytiin keisari Basileios II:n ollessa Bysantin valtaistuimella. Sodan aloitti Bysantti tarkoituksenaan alistaa itsenäisenä pysynyt Länsi-Bulgaria, jonka pääalue oli Albanian seudulla ja jota johti tsaari Samuil. Bysantti kukisti vastustajansa vähä vähältä vuosien kuluessa, ja ratkaisevana kamppailuna oli Bysantin murskavoittoon päättynyt Kleidionin taistelu 1014. Samuilin veljenpoika Vladislav jatkoi taistelua, mutta kärsi lopullisen tappion vuonna 1018 Dyrrhachiumissa eli nykyisessä Durrësissa, Albaniassa. Sodan seuraus oli, että Bulgaria liitettiin provinssina Bysantin osaksi. Tähän päättyi Ensimmäinen Bulgarian valtakunta.


title: Head or Heart

text: Head or Heart on yhdysvaltalaisen laulaja-lauluntekijä Christina Perrin toinen studioalbumi, joka julkaistiin 28. maaliskuuta 2014.


title: Head or Heart

text: Albumilta on julkaistu kaksi singleä. Ensimmäinen single, "Human"' julkaistiin marraskuussa 2013. Joulukuun 9. päivään mennessä kappale oli myynyt Yhdysvalloissa 43 000 kappaletta. "Burning Gold" on albumin toinen single.


title: Tuulia Thynell

text: Tuulia Thynell on Yleisradion uutistoimittaja ja -juontaja. Thynell on työskennellyt Ylessä vuodesta 1994 radion päivittäis- ja ajankohtaisohjelmien sekä uutisten juontajana. Hän on juontanut mm. Radio Suomen Ajantasa-ohjelmaa, Yle Radio 1:n Ykkösaamua ja uransa alussa Ylen maakuntatoimitusta, Radio Länsi-Uusimaata, nykyistä Ylen läntistä. Vuodesta 2010 lähtien Tuulia Thynell on juontanut Ylen Tv-uutisia.


title: Tuulia Thynell

text: Hän on esiintynyt myös kuunnelmissa, , radiodokumenteissa ja kertojana mm. Nokian rengastehtaan sulkemisesta kertovasta tv-dokumentissa.


title: Heather Peace

text: Heather Peace on brittiläinen muusikko ja näyttelijä.


title: Heather Peace

text: Heather Peace syntyi Bradfordissa, West Yorkshiressa vuonna 1975. Hän päätti ryhtyä näyttelijäksi jo varhaisella iällä. Heather Peace opiskeli näyttelemistä Manchester Metropolitan -yliopistossa missä hän suoritti taiteen kandidaatintutkinnon.


title: Heather Peace

text: Peace elää rekisteröidyssä parisuhteessa pitkäaikaisen elämänkumppaninsa Ellien kanssa heinäkuusta 2013 lähtien. Peace on Manchester Pride tukijoita ja on tehnyt videon Stonewallin "It Gets Better" kampanjaan. Hän on myös ainoa nainen, joka on ollut kahdesti Diva-lehden kannessa kuuden kuukauden sisällä.


title: Heather Peace

text: Heather Peacen televisioura alkoi "Emmerdale" televisiosarjassa missä hän näytteli Anne Cullenia vuosina 1996 ja 1997.


title: Heather Peace

text: Heather Peacen ensimmäinen näyttämörooli oli vuonna 1997 Harrogate-teatterissa näytelmässä "My Fair Lady", jossa hän näytteli Eliza Doolittlea. Hän näytteli myös Mirandaa William Shakespearen näytelmässä "Myrsky" sekä samaa roolia näytelmässä "Return to the Forbidden Planet".


title: Heather Peace

text: Emmerdaleista lähdettyään Peace näytteli sarjoissa "The Bill" ja "Dangerfield", ennen kuin hän sai roolin ainoana naispalomiehenä Sally "Gracie" Fieldsinä sarjassa "Lontoo liekeissä" vuosina 1998 ja 2002. Tänä aikana Peace näytteli myös televisioelokuvassa "Thunder Road", jossa hän näytteli Soniaa.


title: Heather Peace

text: Vuosina 2003 ja 2005 Peace näytteli pieniä rooleja sarjoissa kuten "Sairaalaelämää" ja "Sydän paikallaan". Tämän jälkeen vuonna 2005 hän näytteli erikoislentäjäsotilasta Becca Gallagherhia sarjassa "Ultimate Force" näyttelijäparinaan Ross Kemp. Hän näytteli seuraavaksi Kay Mellorin sarjassa "Sisarrakkautta" yksinhuoltajaäitiä Fiona Jonesia.


title: Heather Peace

text: Hän näytteli myös sarjoissa kuten "Coronation Street", "Sydämen asialla" ja "Holby Cityn sairaala" sekä esiintyi myös elokuvassa "31 North 62 East" Jill ja Kimerly Mandelsonina. Vuonna 2008 Peace esiintyi televisiosarjassa "Blue Murder".


title: Heather Peace

text: Vuonna 2010 Peace sai roolin rikosetsivä Sam Murrayna uraauurtavassa Harriet Braunin kirjoittamassa BBC 3:n televisiosarjassa "Lip Service", joka kertoo noin 30-vuotiaiden lesbojen elämästä Glasgowssa.


title: Heather Peace

text: Vuonna 2011 Peace sai roolin englannin opettaja Nikki Bostonina BBC Onen draamassa "Waterloo Roadin koulu"..


title: Heather Peace

text: Heather Peace on soittanut pianoa kuusivuotiaasta ja kitaraa teinivuosistaan lähtien. Peace on maininnut, että hän luopuisi näyttelemisestä musiikkiuransa vuoksi mikäli tilanne olisi sellainen.


title: Heather Peace

text: Sarjan "London's Burning" 2000:ssa jaksosa Peace:n roolihahmo lauloi version Bette Midlerin klassikosta "The Rose", jonka myös julkaisi levy-yhtiö BMG. Kappale saavutti sijan 56 UK:n virallisella listalla. Hän päätti kuitenkin keskittyä näyttelemiseen, mutta vuonna 2011 kipinä musiikin tekoon syttyi uudelleen loppuunmyydyn UK:n kiertueen ja julkaistun akustisen albumin myötä.


title: Heather Peace

text: Peace levytti debyytti albuminsa "Fairytales" tuottajan Nigel Wrightin kanssa. Levy julkaistiin 21 toukokuuta 2012 ja saavutti sijan 43 UK:n albumilistalla UK Albums Chart sekä sijan 9 omakustanne albumien listalla. Levyn julkaisuun liittyen hän teki myös kiertueen britteinsaarilla.


title: Heather Peace

text: Vuonna 2013 hän julkaisi single Jack Guy remix of "Fight For" joke on saatavissa iTunesissa, sekä erikoisversion debyytti albumistaan "Fairytales". Peace teki ensimmäisen kiertueensa Australiaan ja esiintyi muun muassa Sydney Mardis Gras -tapahtumassa.


title: Heather Peace

text: Uusi albumi "The Thin Line" julkaistaan 9 kesäkuuta 2014. Levyn julkaisua seuraa UK:n kiertue loka–marraskuussa 2014. Maaliskuussa 2014 Peace teki myös toisen Australian kiertueensa.


title: Königsforst

text: Königsforst on saksalaisen minimal techno -artisti Gasin kolmas studioalbumi, joka julkaistiin vuonna 1999. Albumin vinyyliversio sisältää kaksi kappaletta, joita ei ole julkaistu CD-versiolla. Kuten kaikissa Gasin studioalbumeissa, myös "Königsforstissa" kappaleet ovat nimettömiä.


title: Königsforst

text: Albumi julkaistiin kokonaisuudessaan vuonna 2008 kokoelma-albumilla "Nah und Fern", yhdessä muiden Gasin studioalbumien kanssa.


title: Kiss Me Once

text: Kiss Me Once on Kylie Minoguen kahdestoista studioalbumi, jonka Parlophone julkaisi 14. maaliskuuta 2014. Pohjois-Amerikassa Warner Bros. Records julkaisi sen 18. maaliskuuta 2014. Minoguen edellinen studioalbumi oli vuoden 2010 "Aphrodite".


title: GNU Debugger

text: GNU Debugger eli gdb on GNU-projektin virheenjäljitysohjelma (debuggeri). Perusmuodossaan sitä käytetään komentoriviltä. Sille on myös runsaasti erilaisia graafisen käyttöliittymän toteuttavia laajennuksia kuten Data Display Debugger (GNU DDD). On myös mahdollista käyttää GDB:tä etänä verkkoyhteyden yli, jolloin käyttöliittymä on työasemalla ja debuggattava ohjelma toisella koneella. Näin voidaan tehdä esimerkiksi sulautetun järjestelmän ("gdbserver") tai käyttöjärjestelmä ytimen (kuten Linux-ytimen "kgdb") debuggaamiseen.


title: GNU Debugger

text: Ohjelmalla pystyy debuggaamaan esimerkiksi Ada, C, C++, Objective-C, Free Pascal, Fortran ja Java-ohjelmia.


title: GNU Debugger

text: Ohjelman kirjoitti alun perin Richard Stallman vuonna 1986. Esikuvana oli dbx-ohjelma, joka toimitettiin BSD-Unixin mukana.


title: GNU Debugger

text: Ohjelman lähdekoodin muunnos C++11-versioon on saatu valmiiksi vuonna 2017.


title: At the Suicide Circus

text: At the Suicide Circus on vuonna 1991 ilmestynyt suomalaisen Dead City Klowns -yhtyeen esikoisalbumi. Omien sävellysten lisäksi se sisälsi cover-version Sex Pistolsin kappaleesta "Holidays in the Sun". Levy sai kriitikoilta keskinkertaiset arvostelut, muun muassa englantilainen Kerrang! antoi sille kolme tähteä. "At the Suicide Circus" jäi Dead City Klownsin ainoaksi ison levy-yhtiön julkaisemaksi albumiksi.


title: Major League Baseball -kausi 1880

text: Major League Baseball -kausi 1880 käsitti ainoastaan vuodesta 1876 toimineen National Leaguen. Kauden jälkeen "Eastern Championship Associationin" mestari Washington Nationals kohtasi NL:n voittaneen Chicago White Stockingsin kahdeksan näytösottelun sarjassa. Nationals voitti otteluista neljä, White Stockings kolme ja kerran päädyttiin tasapeliin.


title: Nikolaos I Mystikos

text: Nikolaos I Mystikos (852-925) oli Konstantinopolin patriarkka vuosina 901–907 sekä 912–925. Hän työskenteli uutterasti saadakseen idän ja lännen kirkot yhdistymään uudelleen. Hän otti myös kantaa siihen, saako leski mennä naimisiin neljännen kerran.


title: Nikolaos I Mystikos

text: Nikolaos oli Fotioksen läheinen työtoveri, ja aloitti uransa virkamiehenä mutta ryhtyi munkiksi Fotioksen syrjäyttämisen jälkeen vuonna 886. Leo VI nimitti hänet korkeaan neuvonantajan virkaan ("mystikos"), ja hänestä tuli patriarkka vuonna 901. Kun keisari halusi mennä neljännen kerran naimisiin kolmannen vaimonsa kuoltua, Nikolaos kieltäytyi siunaamasta avioliittoa tai neuvottelemasta siitä paavin kanssa. Nikolaos karkoitettiin luostariin Konstantinopolin ulkopuolelle. Leon kuolinvuonna hänet kutsuttiin takaisin pääkaupunkiin toimimaan Konstantinos VII:n sijaishallitsijana.


title: Nikolaos I Mystikos

text: Vuoden 920 kirkolliskokous päätti että tavalliset ortodoksit eivät vieläkään voi mennä neljättä kertaa naimisiin, mutta keisarille se on sallittua jos se on välttämätöntä kruununperillisen varmistamiseksi.


title: Nikolaos I Mystikos

text: Nikolaoksen neuvottelut paavi Johannes X:n kanssa johtivat kirkkojen lähentymiseen. Hän osallistui myös moniin ulkopoliittisiin neuvotteluihin.


title: Ilmarë (kuu)

text: Ilmarë on transneptunisen pikkuplaneetan Vardan kuu. Sen löysi K. S. Nollin johtama tutkijaryhmä Hubble-avaruusteleskoopilla vuonna 2009. Kuu on nimetty J. R. R. Tolkienin kirjoejn kuvitteellisen Varda-jumalattaren palvelijattaren, Ilmarën, mukaan.


title: Bysantinismi

text: Bysantinismi tarkoittaa Bysantin valtakuntaan muodostunutta keskitettyä, monimutkaista byrokraattista hallintoa ja sanoilla saivartelua. Bysantin korkeat virat periytyivät sukuaatelin piirissä, ja aateli halusi, että tällaisia virkoja olisi paljon. Jo 900-luvulla maassa oli yli 900 tärkeää virka-arvoa. Bysantinismi on 1800-luvulla syntynyt käsite, joka on laventunut merkitsemään negatiivisessa mielessä muototarkkaa ja seremoniallista byrokratian viidakkoa.


title: Major League Baseball -kausi 1877

text: Kausi 1877 oli toinen National Leaguen kausi. Edellisen kauden päätteeksi kaksi joukkuetta oli erotettu liigasta, eikä niiden tilalle otettu uusia. Näin ollen liigassa pelasi vain kuusi joukkuetta. Useita liigojen välisiä otteluita pelattiin pienempien liigojen joukkueita vastaan, mutta mitään virallista World Seriesiin verrattavaa mestaruuskilpailua ei ollut ohjelmassa. Kauden jälkeen peräti puolet liigan joukkueista joutui syrjään erinäisistä syistä. Tilalle tuli kolme uutta joukkuetta, Providence Grays, Indianapolis Blues ja Milwaukee Grays.


title: Reichenbachin putoukset

text: Reichenbachin putoukset ( tai "Rychenbachfall") on Keski-Sveitsissä, Meiringenin eteläpuolella, Schattenhalbin kunnassa sijaitseva vesiputousketju. Putoukset sijaitsevat Reichenbach- eli Rychen Bach -purossa, joka laskee noin kilometrin matkalla 400 metriä ennen yhdistymistään Aarejokeen.


title: Reichenbachin putoukset

text: Erityisesti Reichenbachin putoukset ovat tulleet kuuluisaksi Arthur Conan Doylen Sherlock Holmes -tarinoista. Suurin putouksista on 120-metrinen matkailunähtävyys, jonne on funikulaariyhteys laaksosta.


title: Reichenbachin putoukset

text: Reichenbachin vedet käytetään suurelta osin hyödyksi kahdessa EWR Energie AG:n vesivoimalaitoksessa:


title: Reichenbachin putoukset

text: Putousten juoksutusta säännöstellään ottaen huomioon matkailun tarpeet. Kesäpäivisin vettä juoksutetaan putouksista 850 litraa sekunnissa, öisin 150 litraa. Talvisin putousten kautta ei kulje lainkaan vettä.


Moottoripyöräilyn Grand Prix -kausi 1990 on järjestyksessään 42. ratamoottoripyöräilyn MM-sarjan kausi. Osakilpailuja ajettiin 15 kappaletta kolmessa eri luokassa.


Moottoripyöräilyn Grand Prix -kausi 1991 on järjestyksessään 43. ratamoottoripyöräilyn MM-sarjan kausi. Osakilpailuja ajettiin 15 kappaletta kolmessa eri luokassa.


Moottoripyöräilyn Grand Prix -kausi 1992 on järjestyksessään 44. ratamoottoripyöräilyn MM-sarjan kausi. Osakilpailuja ajettiin 13 kappaletta kolmessa eri luokassa.


Moottoripyöräilyn Grand Prix -kausi 1993 on järjestyksessään 45. ratamoottoripyöräilyn MM-sarjan kausi. Osakilpailuja ajettiin 14 kappaletta kolmessa eri luokassa.


title: Konstantinopolin hippodromi

text: Konstantinopolin hippodromi oli aikansa suurin ja kuuluisin hevosajojen näyttämö. Sen katsomossa oli 80 000 istumapaikkaa ja se oli upeasti koristeltu. Hippodromi rakennettiin vuosina 203–330, ja sen esikuvana oli Rooman Circus Maximus.


title: Konstantinopolin hippodromi

text: Hippodromi oli noin 480 metriä pitkä ja 117 metriä leveä areena, jossa oli puoliympyrän muotoiset päät ja kaksi ajorataa. Valjakot kiersivät selkärangaksi () kutsuttua koroketta, jonka päissä olivat kääntymispylväät (). Ajajalle radan vaarallisin kohta oli kaarros pylvään kohdalla. Jos se ohitettiin liian läheltä, vaunut saattoivat ruhjoutua siihen. Jos taas kaarsi liian kaukaa, vaunut saattoivat menettää etumatkaansa tai törmätä takana tuleviin. Keisarin aitio, josta myöhemmin kehittyi suorastaan pieni linnoitettu palatsi, sijaitsi itäisessä, palatsialueen puoleisessa katsomossa. Aitiosta oli turvallinen käytävä Konstantinuksen rakentamaan keisarin Suureen palatsiin.


title: Konstantinopolin hippodromi

text: Koska kirkko kielsi gladiaattoritaistelut, tuli myöhäisantiikin aikana hevoskilpa-ajoista suosittu ajanviete. Niiden huippukausi koettiin 500-luvun alkupuolella. Keisari Anastasios I kielsi villi-eläinnäytännöt vuonna 498 ja teatterin pantomiimin vuonna 502. Muutaman vuosikymmenen ajan 500-luvun alussa sirkusajot olivat ainoa kansan huvitus Konstantinopolissa. Oli lukuisia merkkipäiviä, joiden yhteydessä järjestettiin kilpa-ajot hippodromilla. Sama toistui myös Bysantin pienemmissä kaupungissa. Vaunukilpailuratoja oli ainakin Thessalonikassa, Antiokiassa ja Nikomediassa.


title: Konstantinopolin hippodromi

text: Päivittäisten lähtöjen lukumäärä lienee ollut 500-luvulla yleensä 24 tai 25 lähtöä, vaikka useampiakin lähtöjä on lähteissä mainittu. Ajo suoritettiin kaksi- () tai nelivaljakolla (), ja joskus hevosia oli enemmänkin. Hippodromilla kilpaili neljä ajopuoluetta (): vihreät, siniset, punaiset ja valkoiset. Nimensä ne saivat valjakkojen väritunnuksista.


title: Konstantinopolin hippodromi

text: Kilpa-ajojen ja ajopuolueiden pääasiallinen rahoittaja oli keisari. Koska ajojen järjestäminen oli kallista, ei niihin enää 500-luvulla ollut varaa kenelläkään yksityisellä. Jopa konsulit tarvitsivat tähän aikaan valtiolta rahallista apua ajojen järjestämiseen. Silti kilpa-ajot olivat yleisölle ilmaisia, eivätkä ne tuottaneet järjestäjälleen mitään. Ei ollut myöskään valtion järjestämää voittajavedonlyöntiä.


title: Konstantinopolin hippodromi

text: Koska Bysantin valtio joutui 500-luvun puolivälin jälkeen pysyvästi taloudellisiin vaikeuksiin, jouduttiin myös kalliiksi tulleita kilpa-ajoja vähentämään. Niitä kyllä järjestettiin edelleen useiden vuosisatojen ajan, mutta entiseen loistoonsa ne eivät enää koskaan nousseet. Kilpa-ajojen ohella alettiin Hippodromilla pitää myös seremonioita keisarin ylistykseksi.


title: Konstantinopolin hippodromi

text: Tiettävästi viimeisen kerran Hippodromilla järjestettiin kilpa-ajot vuonna 1204, juuri ennen Konstantinopolin suuntautunutta neljättä ristiretkeä. Silloin Venetsiasta saapuneet ristiretkeläiset ryöstivät kaupungin ja sulattivat hippodromin pronssipatsaatkin, joista he löivät kolikoita. Todennäköisesti myös paikalla olleet kilpa-ajajien patsaat tuhoutuivat samassa yhteydessä. Lysippoksen pronssihevoset kuitenkin säilyvät, mutta ne siirrettiin Venetsian Pyhän Markuksen kirkkoon.


title: Konstantinopolin hippodromi

text: Osmanien aikana stadionin rakennelmat suurelta osin purettiin ja käytettiin vieressä sijaitsevan Sinisen moskeijan rakennusaineiksi. Hippodromin paikalla on nykyisin laaja "Sultanahmet Meydanı" -aukio. Aukiolla ovat yhä jäljellä Hippodromin areenalle aikoinaan pystytetyt Theodosiuksen obeliski, Konstantinos VII:n pylväs 900-luvulta ja Käärmepylvään jalusta.


title: Ivanoe Bonomi

text: Ivanoe Bonomi (18. lokakuuta 1873 Mantova – 20. huhtikuuta 1951 Rooma) oli italialainen poliitikko, joka toimi Italian pääministerinä vuosina 1921–1922 ja uudelleen toisen maailmansodan loppuvaiheessa 1944–1945.


title: Ivanoe Bonomi

text: Bonomilla oli luonnontieteellinen ja oikeustieteellinen koulutus. Hän kuului aluksi sosialisteihin ja hän toimi vuosina 1898–1903 sosialistisen puolueen (PSI) pää-äänenkannattajan, "Avantin!" päätoimittajana. Myöhemmin hän oli Milanossa ilmestyneen "Tempo"-lehden sekä aikakauslehti "Critica Socialen" päätoimittaja. Bonomi valittiin parlamenttiin sosialistien edustajana vuonna 1909 Mantovasta. Hän kuului puolueessaan Leonida Bissolatin johtamaan maltillisten reformisosialistien ryhmään, jotka erotettiin vuonna 1912 PSI:stä maltillisuutensa sekä Italian–Turkin sodan kannattamisen vuoksi, ja jotka perustivat sen jälkeen reformistisen sosialistipuolueen (PSRI). Bonomi tuki Italian osallistumista ensimmäiseen maailmansotaan ja hän toimi 1916–1917 yleisten töiden ministerinä Paolo Bosellin hallituksessa. Maaliskuusta 1920 heinäkuuhun 1921 hän oli sotaministerinä Francesco Saverio Nittin ja Giovanni Giolittin hallituksissa, missä ominaisuudessa hän osallistui neuvotteluihin Jugoslavian kanssa solmitusta Rapallon sopimuksesta. Giolittin väistyttyä Bonomi tuli itse pää- ja sisäministeriksi heinäkuussa 1921, mutta hänen hallituksensa tuki parlamentissa oli heikko, eikä se kyennyt hillitsemään fasistien ja kommunistien keskinäisiä väkivaltaisuuksia. Bonomi erosi helmikuussa 1922 ja hänen seuraajakseen tuli Luigi Facta.